c: text/html

text:
Par facilitâ cui che al à voie di ricevi par abonament la riviste trimestrâl di culture dal teritori “Tiere Furlane
”, la Regjon e à ativât un Numar vert.
Di fat, telefonant al numar gratuit 800149605
di lunis al vinars des 9 aes 13 e des 14,30 aes 17,30 al è pussibil comunicâ i propris dâts par ricevi la publicazion editade de Aministrazion-Direzion Agricolture.
Cun di plui, la riviste si pues discjamâle in pdf dal sît www.regione.fvg.it/tierefurlane
e si cjatile ancje sul innomenât social network Facebook
.
“Tiere Furlane
”, nassude tal 2009, e je rivade a la setime jessude.
Tal ultin numar l'assessôr regjonâl aes Risorsis Rurâl, Agroalimentârs e Forestâls, Claudio Violino
, midiant dal editoriâl al fevele ai letôrs e a la comunitât regjonâl riclamantju a la tutele e a la valorizazion des lidrîs de nestre int e de nestre realtât, e a lis tradizions plui antighis, vere espression dal teritori e di chei che a àn disvilupade la economie, ancje, in principi, cuasit dome midiant de civiltât contadine.
Tra i articui sul numar 7 si segnalin i tancj intervents dedicâts al purcit, ma ancje la pagjine di storie dal Friûl tant impuartante ma ancje tant pôc cognossude: il riviel contadin de “joibe grasse” dal 1511. Si trate dal event dai 27 di Fevrâr dal 1511, cuant che Udin al fo teatri dal prin riviel contadin, che chest an a colin i siei cinccent agns.

robotstxt: allowed

filter: keep


text:
La Storie
“E je istituide, tacant dal an academic 1977-1978, la Universitât statâl di Udin, che i siei cors di lauree a saran inviâts a scomençâ dal an academic 1978-1979. La Universitât dal Friûl e à tant che obietîf chel di contribuî al progrès civîl, sociâl e ae rinassite economiche dal Friûl e di deventâ strument organic di disvilup e di rinovament dai filons origjinaris de culture, de lenghe, des tradizions e de storie dal Friûl”.
(art. 26, leç 546/1977)
La nassite dal CIRF
Il CIRF, fondât tal 1995, al è nassût tant che imprest operatîf de Universitât dal Friûl cun chê di meti in vore l'articul 26 de Leç 546/1997, istitutîf dal Ateneu furlan, indulà che si marcave che a chel i spietave - jenfri chei altris - il compit speciâl di "contribuî al progrès civîl, sociâl e ae rinassite dal Friûl (...) e al rinovament dai filons origjinaris de sô culture".
I dipartiments fondadôrs a jerin: Lenghis e Leteraturis Gjermanichis e Romanzis, Economie, Societât e Teritori, Siencis Storichis e Documentariis e Lenghis e Leteraturis, Comunicazion, Formazion e Societât.
Daûr dal Regolament origjinari, lis ativitâts dal CIRF a vevin di lâ daûr di chescj principis e obietîfs:
- promovi, davuelzi e coordenâ ativitâts di ricercje pal studi de lenghe, storie, culture, societât, economie e de art dal Friûl e des comunitâts di divignince furlane tal forest;
- meti in vore iniziativis pal svilup de culture e de lenghe dal Friûl previodudis de Leç Regjonâl n. 15/1996 e modificazions seguitivis e altris leçs nazionâls e regjonâls;
- meti in vore iniziativis di studi, di ricercje e di formazion par dutis lis areis di lenghe e culture ladine dal Cjadovri, dal Trentin, dal Sud Tirôl e dai Grisons, in mût di deventâ element di riferiment sientific par une vaste aree alpine leade di carateristichis culturâls e linguistichis comuns o someantis;
- promovi iniziativis di colegament jenfri i docents di leterature e di linguistiche ladine e di chei altris setôrs di ricercje comprendûts ae letare a) di chest articul, docents che a lavorin in Italie e ancje tal forest;
- promovi, poiâ e inmaneâ ativitâts didatichis specialistichis tant che cors di perfezionament, inzornament, formazion, specializazion, dotorât;
- prudelâ, midiant di publicazions, cunvignis, seminaris e mostris, la promozion de lenghe e de culture furlane;
- fâ ativitâts di consulence e di ricercje a pro di ents e istituzions;
- slargjâ inte maniere miôr la cognossince des ativitâts di ricercje metudis in vore dal Centri o des altris struturis de Universitât;
I ambits specifics di intervent dal CIRF a jerin i stes risiervâts di norme ae Universitât, ven a stâi ricercje e didatiche, cuntune programazion che e previodeve intervents di meti in vore daurman o cuntune prospetive di disvilup plui lungje tal timp.
Cun riferiment ae didatiche, te ativitât dal CIRF a jentravin dentri ancje i cors di formazion e inzornament in lenghe e culture furlane pai insegnants (scuele de infanzie, primarie e secondarie).
Cun di plui, a vignivin metûts adun ancje cors di formazion pai dipendents de Aministrazion publiche, finanziâts daûr de leç 482/1999 e in vore ancjemò in dì di vuê.
Cul lâ dal timp, a son stadis inmaneadis altris iniziativis formativis e didatichis.
Al è il câs, tra il 1998 e il 2000, inte suaze di une azion strategjiche inmaneade di chel che in chê volte al jere l'organisim di politiche linguistiche pe lenghe furlane (OLF, osservatori su la lenghe e la culture furlanis), dai cors par insegnants, tradutôrs, lessicolics, lessicografs e gjornaliscj in lenghe furlane.
La evoluzion dal CIRF
Tal 2001 il CIRF al è deventât orghin tecnic di coordenament jenfri i docents e i ricercjadôrs de Universitât di Udin interessâts al disvilup di ricercjis su la culture e su la lenghe dal Friûl. Tai agns, a àn aderît al CIRF plui di une cincuantine di studiôs.
I siei orghins a son la Assemblee dai Aderents, il Consei Diretîf e il Diretôr. La adesion e je vierte ancje ai studiôs di altris Universitâts talianis e forestis, e ancje a esperts che no son academics.
Tai prins agns di ativitât il CIRF al à promovût cualchi ricercje direte, al à publicât cualchi lavôr e fat ativitât di consulence par cetantis istituzions. Nome tal 2000, in gracie dal Consorzi Universitari dal Friûl, si è indotât dai mieçs materiâi e des risorsis umanis che a coventavin par une operativitât plene.
Tal 2016, il CIRF al à cambiât denominazion, deventant Centri Interdipartimentâl pal Svilup de Lenghe e de Culture dal Friûl. In cheste ocasion, al è stât tornât a viodi il regolament interni, li che a vegnin fissâts tant che obietîfs dal Centri:
- promovi iniziativis pe valorizazion dal studi e de ricercje su lenghe, leterature, arts, sience, teritori e culture dal Friûl, soredut par chel che al inten la popolazion che e je a stâ in regjon e ai furlans tal forest che si identifichin cun cheste culture;
- disvilupâ rapuarts di colaborazion cun istituzions nazionâls, forestis e internazionâls;
- fâ ativitât di consulence e di ricercje a pro di ents e istituzions;
- promovi, poiâ e inmaneâ, ancje in colaborazion cui Dipartiments, ativitâts didatichis tant che cors di perfezionament e di inzornament su la lenghe e la culture dal Friûl, massime cun riferiment aes aministrazions publichis e ai ents teritoriâi;
- favorî midiant di publicazions, cunvignis, seminaris e mostris, la difusion des cognossincis su la lenghe e su la culture dal Friûl e slargjâ tes formis plui justis la cognossince des ativitâts dal Centri o di altris struturis de Universitât che a vedin obietîfs simii a chei dal Centri stes;
- promovi e prudelâ tal cuarp students dal Ateneu iniziativis che a smirin ae cognossince e al ûs de lenghe furlane, cun atenzion soredut ai gnûfs struments comunicatîfs, aes espressions artistichis, musicâls, teatrâls, espressivis, e vie indenant.
Par chel che al inten la didatiche, il CIRF al promôf dai cors ciclics di formazion in lenghe furlane risiervâts ai dipendents de Aministrazion publiche.
Intai timps plui resints, a son stâts inviâts cors gnûfs par students e cors su la politiche linguistiche e la normative di tutele pai aministradôrs locâi (in colaborazion cu la ACLIF - Assemblee de Comunitât Linguistiche Furlane).
I diretôrs dal CIRF
Dal 1995 a vuê, il CIRF al à podût zovâsi dal operât di cetancj diretôrs, ognidun di lôr si è spindût al miôr pe valorizazion dal Centri. Ve ca une liste dai docents che a àn esercitât la carghe di diretôr e vicediretôr:
1995-1997
Diretore Prof. Giovanna Bellencin Meneghel
Vicediretôr Prof. Raimondo Strassoldo
1997-2003
Diretôr Prof. Raimondo Strassoldo
2003-2004
Diretôr Prof. Gianpaolo Gri
Vicediretôr Prof. Raimondo Strassoldo
2004-2006
Diretôr Prof. Cesare Scalon
Vicediretôr Prof. Raimondo Strassoldo (2004-2005), Prof. Federico Vicario (2005-2006)
2006-2009
Diretore Prof. Piera Rizzolatti
Vicediretore Dot. Alessandra Burelli
2009-2012
Diretore Prof. Piera Rizzolatti
Vicediretôr Prof. Raimondo Strassoldo
2012-2013
Diretore Prof. Piera Rizzolatti
2013-2015
Diretôr Prof. Paolo Pascolo
Vicediretôr Prof. Guglielmo Cevolin
2016
Diretôr Prof. Enrico Peterlunger


text:
Spiritualitât
La spiritualitât al è dut ce che al à a ce fâ cul spirit rivant fin a la credince di fuarcis sorenaturalis (tant che te religjon).
La spiritualitât e je une carateristiche di dutis lis religjons. Tal cristianisim par esempli si clame spiritualitât il mût in cui i fedêi a manifestin la lôr fede. Formis fûr dal ordenari di spiritualitât a vegnin tocjadis dai mistics.
A son dai oms che a rivin a tips di spiritualitât ancje cence jessi part di une religjon codificade. Dai moviments religjôs modernis, come la new age, a lavorin un grum su la spiritualitât.


text:
La nestre “cuintristorie” de prime vuere mondiâl. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Lis storiis che la retoriche dai Stâts nazionâi no à mai contât. (7e pontade)✒ Redazion
Prime vuere mondiâl e psichiatrie: un teme pardabon gnûf di studiâ, un troi di ricercje che dome in chescj ultins agns al ven considerât aspiet interessant par podê capî lis dinamichis plui scuris e nereosis che a ruvinarin par simpri la vite di chei soldâts che a vevin la fortune di tornâ a cjase ma paiant une vore cjare e par simpri la lôr esperience militâr. I numars a fasin impression: si fevele di plui di 40.000 câs di malatie mentâl provocade de vuere. E il numar al è plui bas di chel vêr, dal moment che chescj 40.000 a rapresentis dome i câs sogjets a censiment. Chei ricoverâts. No son comprendûts ducj chei puarets che, ancje se malâts, a son stâts considerâts simuladôrs e tratâts di conseguence, o chei altris, ancjemò plui numerôs, che si son tignûts dut dentri par sclopâ fûr dome cualchi an plui tart, tal disasi e te disperazion lôr e di dute la lôr famee. Dispès dismenteâts di ducj, considerâts une vergogne de parintât, un disonôr pal esercit, un pês par dute la societât. No vevin pierdude une gjambe, chei soldâts, o un voli, o une man. No jere stade une granade, o une sclopetade a mutilâju. Che intes paradis militârs dal dopo, sglonfadis di retoriche patriotiche e ingomeante, al pareve cetant bon fâ viodi in public chescj erois ridusûts a tocs, plens di medaiis par taponâ munçûi e croçulis. Ju piturave Beltrame intes cuviertutis da la “Domenica del Corriere”. A lôr lis infermieris de Crôs Rosse ur puartavin lis rosis, lis mestrutis ju onoravin cun dute la mularie de scuele.
Ma se tu tornis a cjase mat? Fûr di cjâf, stupit, cui voi scocolâts, il cuarp che al treme cence une reson; se tu tachis a vaî di un moment a di chel altri, cussì, come un frut plen di pôre; se no tu sês plui bon di tignîle e tu ti pissis intor, o piês. Une vergogne. Dal sigûr, no di esibî intune parade ma al contrari di no fâ plui lâ fûr di cjase. Tu pierdis il lavôr. Tu pierdis la famee. Infamie, derision a son lis tôs medaiis. E ce fasaraie mai di te la femine? In ce maniere podarâstu judâ in cjase? Miôr lâ vie tal manicomi. Dismenteât. Pierdût intune buse nere che ti glotarà par simpri. E la muart tal pantan di une trincee e devente un privileç in paragon a une vite stranide di mat.
Il disturp al jere insidiôs, e al nasseve simpri in trincee, pe pression psicologjiche tremende, une misture di pôre, malinconie, rabie furiose, une spiete infinide che ti condane a une vite sospindude sul precipizi de muart. Cence contâ i litris di sgnape butâts jù par fâsi coraç prime di cori cuintri lis metraiis dal nemì, che dal sigûr a àn comprometût plui di cualchi cerviel. Cualchidun al pierdeve lis capacitâts sensoriâls: vuarbetât, sorditât o che al deventave mut.
Gino C., juste par citâ un câs su ducj: eroi inte vuere di Libie dal 1911, ingaiât volontari a dome disesiet agns, al fâs une biele cariere. Al è tenent colonel tal 1918, cuant che la sô personalitât si creve. Al ven puartât a Udin, a Sant Svualt. Ma po dopo, al ven discjamât su la gobe de famee. Al zire crot par cjase, al berle, nol rive a durmî. Al mûr di sclopecûr di li a cualchi mês. Il so non, come chel di ducj chei altris muarts parcè che “stupits di vuere”, no si cjate sui monuments.
I miedis militârs, intes cartelis clinichis, ju clamin “uomini infami”, dal moment che daûr di un compuartament cussì stramp a volevin intindi o une simulazion viliache o une debilece che no i faseve onôr a un om vêr, al mascli coragjôs e fuart che al varès vût gust e plasê di murî sdrumât dal nemì.
Dute cheste umanitât che e sofrive e che e varès vût bisugne di un jutori sanitari e vignive depuartade in struturis che no vevin la capience par tignîju ducj, e il lôr numar, secont la stime di chei storics che si son interessâts dal probleme, al aumentave simpri di plui, di an in an, dal 1915 al 1918. Il destin dai malâts al jere duncje chel di vivi intune cundizion di promiscuitât, in stanzons e in curtîi, cence la garanzie di un jet par podê polsâ, cence cambi di vistîts, sporcs, plens di pedoi, simpri plui intorteâts jenfri chel malstâ nassût in trincee, che ju roseave di dentri. La cjamese di fuarce e la curint eletriche dal eletroshock a jerin la uniche medisine par contignî la violence che dispès e je fie di cheste cundizion. Miedis e infermîrs in chest contest a deventavin plui dispès vuardians pluitost che presidis sanitaris.
I prins manicomis di emergjence a vignivin tirâts sù dongje de prime linie. Clamâju “lager” al sarès un compliment. Fîl spinât, sbaris di fier, cjamaris di contenzion. Un lûc trement par fâ esperiments su oms che aromai pal stât talian no vevin plui nissune impuartance. Stant che no podevin jessi doprâts come cjar di becjarie dai gjenerâi, almancul a podevin jessi utii ai miedis militârs che cussì, cence il pericul di nissune contestazion o di cualchi control, a podevin vuadagnâsi cualchi pagjine di publicâ su lis rivistis specializadis.
O pûr ,il destin di chescj disperâts a jerin i lavôrs sfuarçâts, dome che ju clamavin “ergoterapie”. Un mût par sfrutâ la int che di plui e varès vût bisugne di jessi sostignude: sgjavâ galariis, rompi claps, taiâ lens, preparâ trois e stradis utilis aes necessitâts militârs.
Al principi di chest an selerât di celebrazions militârs, il psicolic gurizan Rudy Piccin al à inmaneade une prime cunvigne che e puarte la atenzion su cheste tragjedie. La Gurize di Basaglia. Un mût dut furlan di resisti aes celebrazions di une uficialitât che intes sôs pompis si è dismenteade dai ultins. Di chei disgraciâts che, vitimis come chei altris, non son mai stâts degnâts di une memorie.
Onôr duncje a di chei mats e ae lôr dolorose, involontarie diserzion di une Patrie sassine e lare. ❚
✒ Angelo Floramo


text:
Ethnos & Demos. Identità, diritti, cittadinanza e integrazione in Europa:
http://ethnosdemos.wordpress.com – www.facebook.com/ethnosdemos
Di sù par jù un an e mieç cui che al à voie di cognossi e di capî alc di plui in cont di identitâts, dirits, citadinance e rivendicazions e pratichis di autoguvier, lant ator pe rêt, al cjate un spazi dopli di informazion e di documentazion.
Di une bande al è un blog cun articui di aprofondiment o di coment su storie e atualitât e di chê altre si cjate une comunitât di Facebook là che a vegnin metûts in comun, segnalâts e comentâts sedi i tescj origjinâi publicâts sul sît dal grup che un grum di altris documents e gnovis. In ducj i doi i câs il titul al è Ethnos & Demos. Identità, diritti, cittadinanza e integrazione in Europa. Si va de segnalazion di jessudis editoriâls – libris, rivistis e altris publicazions – a events, iniziativis e articui e intervistis che si cjatin su altris mieçs di comunicazion.
I articui dal blog a son par solit par talian, intant che lis risorsis segnaladis e condividudis su Facebook a son in plui lenghis.
Daûr dal progjet al è un grup di gjornaliscj e studiôs des cuistions nazionâls, regjonâls, des minorancis e des migrazions che a son in stât di garantî competence, atenzion e sensibilitât culturâl viers di chescj argoments. ❚
Marco Stolfo
NO PAR FURLAN, MA BOGNS. Ethnos & Demos, informazion e documentazion in rêt su identitâts e dirits............
Ethnos & Demos. Identità, diritti, cittadinanza e integrazione in Europa:


text:
Cjôt: Il Montâs
Home Trois Troi Furlan Novesime tape Cjôt Foto 2
Dogna - Valbruna
Località attraversate
Sui passons verts di alte cuote dai plans di Montâs e vîf une faune salvadie siore scuindude tra i peçs e laris, tra nevâi e glaçârs a cuotis bassis.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Lis scjatulis Bag in Box a son contignidôrs par sachis di plastiche e di alumini cuntun rubinet, justis par tignî dentri vin, vueli, aghe di pomis, lat e v.i. Economichis e pratichis, a puedin conservâ benon il prodot, isolantlu de arie e lûs.
Lis Bag in Box che nô o produsin tal Scatolificio Udinese a son maraveosis sedi pe sielte dai materiâi doprâts, sedi pe alte cualitât de stampe offset e des lavorazions cun "laminis" speciâls.
Lis Bag in Box a son a disposizion te version di 3 litris, 5 litris, 10 litris e 20 litris e tal câs che al coventi si pò modificâlis di plante fûr ancje te grafiche.
Par comprâ Bag in Box neutris o stampadis cun sogjets gjenerics par aghe di miluçs, sûc di ue o vin, jentre te nestre buteghe online.
I progjets grafics cui packaging di cheste pagjine a son stât fats pai nestris Clients, e lis imagjins a vuelin dâ une mostre di esemplârs difarents, cui lôr aspiets tecnics, che o sin in stât di produsi.


text:
FOGOLÂR CIVIC press release (to the Italian press) – Udine, 1 August 2018
“FONTANIN, TORNINUS MARCJÂT VIERI!”
Manifestazione “separata” del Fogolâr Civic contro la riapertura al traffico di Via Mercatovecchio a Udine.
“Al bon acet dal Sindic di Udin, prof. Pietro Fontanini, in municipi. Udin, ai 31 di Lui 2018. Cantin: proteste civiche cuintri de prove di sîs mês di trafic viert in Marcjât Vieri. Preseât nestri, vuê a buinore, ultime dì di redenzie di Marcjât Vieri dal trafic des machinis, che par sîs mês cumò o vin di assorbîsi un esperiment dal Comun che ben si podeve evitâlu – sigûr plui salût, mancul rabiaduris e un spieli miôr di guvier citadin –, une compagnie di int dal Fogolâr Civic e di siei simpatics si à dade dongje te Vie juste par fâ une foto, di sparniçâle in lunc e in larc pardut midiant di ‘media’ e ‘social’, tratant cussì di manifestâ in autonomie la contrarietât di chel moviment par iniziativis di maneç dal teritori che a san, magari cussì no, di barzalete di fâ une ridade e invezit a tachin in plen il bon vivi e a ufindin principis aromai comuns di civitât nostrane che no son plui chei di metisi a fâ cori lis machinutis pai centris storics, nome di impestâju e di ruvinâju in estetiche e poesie, ma di pupilâju e di invalorîju come cu va. Al è di bant fevelâ di identitât se a diriture a vuelin sîs mês di prove di ribalton di machinis prin di capî che no pues jessi chê la soluzion acetabil par Marcjât Vieri. Se si scherce si scherce, ma se si fâs pardabon, ca bisugne fâ front! Chel istès, però, al restarà che chest Comun culì nol è stât bon di cjapâ une decision, ni su la sô responsabilitât ni clamant la int a decidi, par evitâ chescj sîs mês di violence e di ofese al spirt public de citât di Udin, dai siei citadins e amants, no dai pôcs o trops contebêçs che a àn buteghe o ambient e a cûr sôl che il tacuin. Par complasê cui, cheste soference? Ancje par un Sindic che al volès fâ Pilât, ven a stâi cedi al sunsûr de place par mût di fâsi viodi biel dal popul, sîs mês a pesin, a son tancj, e chel popul si visarà a ogni mût di chel Sindic par un che al à fat paiâ ben salât il so no decidi juste cun sîs mês di bruturis e prepotencis di machinons di siorats e contadins vistûts di fieste a scoraçâ pal borc. Al displâs di dî chestis robis, che sigûr Lui Al è persone oneste e di buine intenzion, ma ce che Al à fat nol veve di fâlu o nol veve di fâlu in chê maniere ca. Ducj si fale, sigûr: nissun nol è perfet. Impuartant al è rindisi cont. E funzion dai amîs e dai bogns citadins e varès di sei chê di conseâ i sorestants prin di criticâju; e i sorestants a varessin di domandâ consei, che si à simpri gust. …E alore, i cartei – par furlan, ‘sitadin’ di Udin e ‘çavatin’ – vuê, pe fotografie, le butavin mo sul seri e mo in ridi: ‘Fontanin, torninus Marcjât Vieri!’; ‘…E fâ cori lis machinis pal municipi, invezit?’; ‘Fontanini, 6 mexi de machine de intosigarne per mixurâr cuanto che (ve) soportemo?’; ‘Fontanin, dîs le veretât: chel di Marçât Vieri al è juste un schers!’; ‘Udin gnove Aquilee a cessecûl?’; ‘Chei di prime, nance une plante… Chei di cumò, dome machinis… Puar Marçât Vieri: no si tirial sù un di sest?’; ‘Fasìn un esperiment: Fontanin 6 mês sù e jù a piduline par Marcjât Vieri a respirâ bon aiar…’; ‘Fontanin, scolte el Sitadin, che al è chel el paron di Udin: no ustiars e buteghiars!’; ‘Fontanini, chi te galo dito de fâr sto paso?’; ‘Se cumò, par vendi di plui peçots, strafaniçs, bevarums, in 6 mês di prove di tuessin di machinis in Marcjât Vieri, cualchidun si inmale (ancje propit par chel), al sa ben dulà lâ a dî cuatri madonis!’; ‘Coventino 6 mês par capî ce che il plui dordel za lu ten par just?’; ‘Une idee ninine: parcè no riunî la zonte di Udin in plen Marcjât Vieri e molâi lis machinis?’. Butadis che a pandin l’amâr dal displasê e sotvie il velen de riscosse cuintri di chei a trionfaran cumò. Ma la vite e la storie a son ruedis. E lis ruedis a zirin… Cuntun ‘mandi’ zintîl, prof. Albert Travain di Udin, dean Fogolâr Civic, Academie dal Friûl, Europa Aquileiensis”. Questo il testo della lettera, interamente in lingua friulana, consegnata al Protocollo municipale udinese nella tarda mattinata del 31 luglio 2018, ultimo giorno per la centralissima contrada udinese di Mercatovecchio libera dal traffico automobilistico dopo la decisione dell’Amministrazione comunale retta dal prof. Pietro Fontanini di riaprire sperimentalmente la via al libero passaggio delle vetture. Tra il serio e il faceto, la reazione del battagliero e propositivo civismo raccordato dal trentennale Movimento Civico Culturale Alpino-Adriatico “Fogolâr Civic” ha voluto essere distinta e autonoma da ogni altra voce levatasi in questi giorni contro l’iniziativa della Giunta Fontanini. “Queste ‘cordate’ di associazioni che si uniscono tra loro in stretto circolo, senza proporsi di coinvolgere in prima persona soggetti terzi anch’essi onorevolmente impegnati su vari fronti della promozione socioculturale in città e territorio, non hanno dato per nulla segni di voler condividere anche specificamente con noi le azioni proficuamente proposte alla cittadinanza. Spiace dire, ma si continua ad agire purtroppo ‘a compartimenti stagni’ ed in questo modo certamente non si va lontano, con grande gioia di chi si augura che lo spirito di positiva mobilitazione popolare spontanea possa venir meno affinché il ‘guidatore’ di turno non sia troppo disturbato”. Così il prof. Alberto Travain, presidente del Movimento Civico Culturale Alpino-Adriatico “Fogolâr Civic”, del Circolo Universitario Friulano “Academie dal Friûl” e del Coordinamento Euroregionalista Friulano “Europa Aquileiensis” nonché delegato presidenziale del Club per l’Unesco di Udine alla formazione civica ed alla cittadinanza attiva, spiega i motivi della privata “manifestazione sociale separata”, organizzata lo stesso giorno in Via Mercatovecchio. “‘Marciar separati e battersi uniti’ era la tattica giusta secondo l’antico genio militare prussiano del feldmaresciallo Helmut von Moltke: in questo caso, pare l’unica tattica proponibile per un civismo o sedicente tale poco propenso alla collaborazione nel legittimo rispetto di sigle e di storie associative anche dissimili!” ha concluso Travain. Sui cartigli, ondeggiati in mezzo alle bandiere friulano-aquileiesi, motti nelle lingue identitarie storiche popolari della città. Bordate contro la sperimentazione auto e i suoi tempi giudicati eccessivi, ma anche sdegnate frecciate contro interlocutori oscuri dell’Amministrazione a sostegno potente di una riapertura al traffico veicolare la cui unica legittimazione risiederebbe, alla fine, nel voto referendario espresso dai cittadini. Metaforiche frecce avvelenate anche contro esercenti e commercianti qualora essi osassero rivendicare un peso distinto ed alternativo rispetto a quello giuridico-politico della cittadinanza locale in senso stretto, attentando, in tal caso, ai diritti “sovrani” esclusivi del popolo municipale. Battute ironiche quale la proposta di riunire la Giunta comunale in strada in mezzo ai veicoli imperversanti. Preoccupazione per gli eventuali danni alla salute di residenti e lavoratori in loco. Oltre all’animosa figura del leader “fogolarista” prof. Travain, all’incontro hanno partecipato, tra gli altri, la prof.ssa Renata Capria D’Aronco, “cameraro” presidente dell’Arengo cittadino, accompagnata dai due “procuratori” arengari arch. Amerigo Cherici e dott.ssa Maria Luisa Ranzato, nonché dai “consiglieri” popolari sig. Alfredo Maria Barbagallo (quintiere di Mercatovecchio), sig. Giuseppe Capoluongo (quintiere di Grazzano), sig.ra Jolanda Deana (quintiere di Grazzano), sig.ra Luisa Faraci (quintiere di Gemona), sig.ra Luigina Pinzano (quintiere di Mercatonuovo). Presenti anche don Tarcisio Bordignon, celeberrimo benefattore sociale e “cappellano” del Fogolâr Civic, festeggiante per l’occasione il suo 88° compleanno; il civista sandanielese sig. Maurizio Di Fant, delegato presidenziale del Fogolâr Civic per i rapporti con il territorio nonché le signore Milvia Cuttini e Mirella Valzacchi del corpo civico “fogolarista”. Intervenute, inoltre, rappresentanze del Circolo Universitario Friulano “Academie dal Friûl”, del Coordinamento Euroregionalista Friulano “Europa Aquileiensis”, del Club per l’Unesco di Udine e della locale Confraternita del Santissimo Crocefisso. Tra le figure di spicco della società civile e culturale udinese, presenti alla manifestazione, anche il sociologo dott. Marco Orioles.


text:
I libris di Esdre e Neemie
O vin za dit che chescj doi libris a van metûts dongje des Cronachis come une vore unitarie; no tal sens di un lavôr unic ma di un alc che ju svicine. No par nuie i prins trê versets dal libri di Esdre a son dibot edentics ai ultins dal secont libri des Cronachis.
Ce ch’al unìs chescj libris a son la ete ch’a son stâts scrits e l’intent, ch’al è chel di fâur lûs ai fedêi sui fats lontans (Cronachis) e sun chei vicins (Esdre e Neemie).
La storie di chescj timps plui vicins e je in pratiche la storie dai gjudeus ch’a tornin dongje dal esili e a tornin a fâ sù Gjerusalem e il templi.
Si podarès dividi il dut in trê parts:
I) La epopee dai gjudeus ch’a tornin dongje (Esd 1-6);
II) Lis riformis di Esdre a Gjerusalem (Esd 7-10);
III) L’organizazion inmaneade di Neemie (Ne 1-13).
No si pò lei ni capî chescj libris cence partî di chê tragjiche premesse che si clame esili. La dispersion sfuarçade dai ebreus de lôr patrie e à scomençât dal 722 p.d.C., cuant che i assirians a àn svinidrît il Ream dal nord o di Israel, menant daûrsi dute la int plui impuartante di Samarie e riplantant gjernaziis forestis.
Dopo passe un secul di vitis cun cualchi salustri (riforme di Gjosie), ancje il Ream dal sud o di Gjude al ven splantât. O sin dal 587. Gjerusalem e reste cence sacerdozi e cence liturgjie.
I depuartâts a vegnin menâts tai cjamps di concentrament di Babilonie, là ch’a fasin i contadins, a proviodin a la manutenzion dai canâi, a metin sù cualchi piçul trafic. I unics a tignî impiade la lum dal spirt religjôs e nazionalistic a son i predis, ch’a scuegnin contentâsi di fâ cognossi la leç, e i profetis, soredut Ezechiel e l’autôr de seconde part dal libri di Isaie.
Dut chest lavôr spirtuâl al ten vîf tal popul la sperance e lu prepare al moment suspirât che si podarà tornâ in patrie. E Diu si servìs di Ciro, re de Persie, par operâ il grant meracul. Cul so edit dal 538 si vierç il libri di Esdre.
Il valôr storic di chescj doi libris al è garantît dai documents ch’a ripuartin (“Memoriis” di Esdre e di Neemie, edits dai rês, letaris, rapuarts, listis anagrafichis) e dal fat che ce che si dîs culì al cjate une buine conferme te storie dai popui confinants. In plui o cjatìn ancje une consonance cu lis profeziis di Agjeo, di Zacarie e di Malachie.
Come timp di composizion, seont lis tradizions e i documents ripuartâts, si pò rivâ al III sec. p.d.C.
Il valôr religjôs al sta intun leam armonic fra storie sacre e storie profane, fra ricostruzion matereâl e ricostruzion spirtuâl. La ricostruzion no je dome un fat matereâl ch’al rivuarde templi, muris, cult, leç, ma une incressite spirtuâl di chel popul che, tornant a meti in pîts lis sôs struturis, al sint a riflorî in cualchi maniere la sô vocazion uniche di “popul sant”. E in chest, ancje il popul furlan al pò cjapâ zovament pe sô ricostruzion spirtuâl a culturâl, che no sarà facile ni curte ni scontade.


text:
Flambruç
Flambruç (loc. Flambruz [flan'brut͡s]) a è une frazion dal comun di Rivignan Teôr inte basse furlane.
Glesie e comunitât[cambie | modifiche il codiç]
A Flambruç e je le glesie parochiâl de parochie di Flambruç-Sivian. La glesie e je dedicade ale Madone dal Rosari che si festeze cul perdon a la "Sagre dai Emui" a fin di Jugn.
Vile Badoglio[cambie | modifiche il codiç]
Jentrânt a Flambruç di Sivian, a drete e si cjate vile Badoglio, za cjistiel dal Zarnic e residence par tancj agns dai conts Codroip.
Zarnic[cambie | modifiche il codiç]
Dongje dal "Flun" (il flum Stele), a nord, a si cjate il biotop dal Zarnic (dal sclâf Jezernik). La zone a ere za abitade in ete romane e po daspò cognossude pe fornâs di modons.


text:
Cormons: statue di Sant Jacum
Home Trois Troi Furlan Seconde tape Cormons Foto 4
Aiello - Cormons
Interessante la presince de uniche statue di Sant Jacum dilunc dal Troi di Aquilee, colocade sul altâr maiôr in bande di Marie Assunte tra i Agnui e al stes Sant Adalbert (vescul martar).
Steme comunâl
di Cormons
Aiello - Cormons
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Matematiche
La peraule matematiche e derive dal grêc antîc uάθnua (máthema), che al indiche la capacitât di imparâ de esperience. Cul timp, il concet di matematiche si è specializât e cumò si riferìs a la sience ca studie numars, cuantitâts, figuris gjeometrichis, struturis e li lôr proprietâts. I matematics (i studiôs de matematiche) a esplorin ducj chescj cjamps cun la intenzion di dimostrâ gnovis teoriis e proprietâts: i lôr struments a son la deduzion logjiche e il rigôr te definizions e intai procediments.
La matematiche e pues jessi considerade la sience plui antighe: nozions elementârs di algjebre (adizions, sotrazions) a son conseguence direte de capacitât di contâ e calcui di une cierte complessitât a àn di jessi stâts ae base de costruzion di monuments come lis piramidis. Dut câs, a son stâts i antîcs Grêcs a tacâ un studi rigorôs de matematiche che al à puartât a un progrès inte cognossince de materie che al sta ancjemò continuant.
In dì di vuê, la matematiche e ven aplicade int un grant numar di dissiplinis come lis siencis, la inzegnerie, la medisine e la economie che dispès a dan ideis ai matematics pal studi di gnovis teoriis. Di che altre bande a si cjatin ancje matematics pûrs, che a studiin matematiche come une sience isolade: al capite però spes che teoriis svilupadis cence pensâ a aplicazions particolârs a cjatedin daspò un ûs pratic.
Storie[cambie | modifiche il codiç]
Origjinis[cambie | modifiche il codiç]
La evoluzion de matematiche e seguìs li necessitâts dai popui e la lôr capacitât di astrazion dai problemis. Probabilmentri il prin pas al è stât il concet di cuantitât, ven a stâi la carateristiche comune che si pues identificâ in, par esempli, doi piruçs, dôs cjadreis o dôs pieris. I popui preistorics a savevin contâ no dome ogjets fisics ma ancje cuantitâts astratis: dîs, setemanis, mês... Cuant che si sa contâ, lis operazions aritmetichis (adizions, sotrazions, moltiplicazions e divisions) a son une conseguence direte. Numerôs a son stâts i sistemis di numerazion e di regjistrazion dai numars disvilupâts dai diviers popui; par esempli i Inca a usavin il "quipu", fat di curdelis ingropadis.
Motivazions religjosis a son a la base dai prins studis di gjeometrie, soredut aplicade a lis costruzions e a la astronomie: esemplis evidents a son il templi di Stonehenge, lis piramidis egjizians e i grandonons disens precolombians tal desert peruan.
Grecie classiche antighe (600-300 a.C.)[cambie | modifiche il codiç]
Al è dome cui studiôs grêcs che il studi de matematiche al assum rigôr e struture: teoremis che fin a chel moment a erin stâts provâts dome in maniere aprossimative a cjatin finalmentri une dimostrazion costituide di une sucession di implicazions logjichis; la cognossince de gjeometrie e divente tant profonde che e ven aplicade ancje a criteris estetics inte art e architeture (par esempli il rapuart tra dimensions avuâl al numar aureo).
Citant dome cualchidun dai studiôs grêcs che a àn contribuît al svilup de matematiche, cjatin Pitagora di Samo (sec. VI a.C.) e il so lavôr su numars e rapuarts. Fondamentâl al è il salt otignût ator dal 300 a.C. di Euclide, che al introdûs la metodologjie assiomatiche (dute la teorie si derive a partî di un numar limitât di ipotesis, clamadis assiomis) e al met lis fondis de gjeometrie moderne. Archimede di Siracusa (287?-212) al cjate lis formulis par la aree de superficie dal cercli, de sfere e di altris solits di rotazion. Famôs al è ancje il so lavôr su la spinte idrodinamiche e sul concet di pês specific.
Epoche elenistiche e tart-romane (300 a.C.-500 d.C.)[cambie | modifiche il codiç]
Dopo dal grant svilup vivût inte epoche prime, la creativitât e vîf un ralentament inte epoche elenistiche e tart-romane: i pôcs progrès si àn inte matematiche aplicade (par esempli la calendografie), ma no son novitâts impuartantis.
La Ete di mieç (500-1400)[cambie | modifiche il codiç]
Inte Europe Ocidentâl, il principi di cheste ete storiche al è caraterizât de disfate dal imperi roman e des continuis invasions barbarichis che no son favorevulis al svilup inteletuâl: la sience e divente une ativitât cuasi esclusivementri dai convents. Intal stes timp, la culture Orientâl e, soredut, arabe a tocjin la lôr massime floridure e i risultâts plui impuartants si viodin inte astronomie e inte trigonometrie.
Ator dal 1200 si difondin ancje in Europe lis cifris indo-arabis e la rapresentazion posizionâl dai numars che a fasin rinassi l'interès pai problemis de algjebre, jessint che il gnûf sisteme di numerazion al permet une scriture plui sintetiche e comode des operazions e no si sint la bisugne di esponi i problemis in forme gjeometriche. Tal stes timp, i miôrs studiôs europeans, che a si erin mantignûts informâts sui progrès de sience arabe, a redimin il timp pierdût e a rivin a pâr al inizi dal XIII sec., par daspò passâju ampliamentri tal secul dopo, cuant che il svilup arap al subìs un dûr fer dovût a lis vicendis politichis de regjon.
Rinassiment e prime ete moderne (1500-1800)[cambie | modifiche il codiç]
A cjaval dai secui XV e XVI si svilupin, sburtadis de culture bancjarie che a sta cjapant pît, tecnichis di scriture rapide e calcul abreviât. Cul Rinassiment vêr e propri (a partî dal 1500), si à une acelerade intai studis de algjebre, si riscuvierç l'interès pes oparis di Archimede e pe statiche (impuartante pai architets). Une gjeneralizazion di cheste ultime a son i studis su la dinamiche di Galileo (1564-1642), che al tache, ma cence cjatâ une soluzion gjenerâl, ancje un studi sui infinitesimâi, che al sarà puartât indenant, tra chei altris, di Evangelista Torricelli (1608-1647).
Di impuartance fondamentâl par il futûr svilup de matematiche e je la introduzion, par opare di René Descartes (1596-1650), di un sisteme di coordenadis (cartesianis, juste apont) inte algjebre che a permetin il studi cuantitatîf di curvis e superficiis. E nas cussì la gjeometrie analitiche. Descartes al mostre ancje che al è pussibil riassumi in semplicis formulis lis proposizions tipichis de gjeometrie euclidee e che chestis a restin validis ancje intal gnûf sisteme. Ricuardìn chi ancje il lavôr di Pierre de Fermat (1601-1665) e di Blaise Pascal (1623-1662).
Isaac Newton (1643-1727), intai siei studis di fisiche, al apliche i progrès intal calcul infinitesimâl ai concets di dinamiche di Galileo e al rive a formulâ i prins problemis diferenziâi (che a àn soluzions che a dipendin di une funzion e de sô derivade), che lui al clame "calcul des flussions".
Al è il filosof e matematic Gottfried Wilhelm von Leibniz (1646-1716) che al da une forme definitive al calcul infinitesimâl, anticipant ancje il lavôr di Brook Taylor (1685-1731) su la interpolazion par mieç di svilups in serie. Il rest de serie di Taylor (ven a stâi la diference tra il valôr reâl e chel aprossimât di une funzion) al ven formulât di Giuseppe Luigi Lagrange (1736-1813), ricuardât ancje pal so lavôr su la mecaniche dal pont.
In cheste ete storiche al à vivût ancje il matematic plui fecont di ducj i timps: Leonhard Euler (1707-1783), che al à puartât contribûts in ducj i cjamps de algjebre, de gjeometrie, de analisi, de mecaniche, de astronomie... a esistin siei teoremis sui poliedris, sui numars prins e famose e je la espression de costante numeriche e (cognossude come numar di Euler o ancje come numar di Napier) .
Secui XIX e XX[cambie | modifiche il codiç]
A scomençâ dal Votcent, la matematiche e je caraterizade, in plui che dai progrès intes aplicazions (fisiche, chimiche...), soredut pal gnûf stîl rafinât e pai metodis critics e rigorôs. I principâi responsabii di chest cambiament a son Carl Friedrich Gauss (1777-1855) e Augustin-Louis Cauchy (1789-1857). Ducj i doi a àn puartât contribûts in ducj i setôrs de matematiche. In particolâr, Cauchy al pues jessi considerât il pari de analisi moderne: ricuardìn chi il so lavôr su lis ecuazions diferenziâls, su lis funzions di variabil complesse e il so criteri di convergjence par une cualsisei sucession di numars.
O nomenìn chi ancje J.-B.-J. Fourier(1768-1830), pe scuvierte des innomenadis seriis di funzions trigonometrichis che a cjapin il so non, Évariste Galois (1811-1832) e Niels Henrik Abel (1802-1828), par il lôr lavôr su la teorie dai grups, e Karl Weierstrass (1815-1897), figure dominante tal studi de analisi.
Ae fin dal XIX secul, lis ecuazions diferenziâls a son aplicadis a problemis simpri plui complicâts e si sint la necessitât di une definizion di integrâl plui gjenerâl di chê dade di Cauchy e Bernhard Riemann (1826-1866): al sarà Henri Lebesgue (1875-1941) a cjatâ la soluzion al probleme. Par ce che al rivuarde la matematiche aplicade, un grant sburt al ven dât des gnovis teoriis de fisiche, par esempli la relativitât speciâl e gjenerâl di Albert Einstein (1879-1955) e chê dai cjamps eletromagnetics di James Clerk Maxwell (1831-1879): esemplis a son il calcul vetoriâl e chel tensoriâl.
Lis ideis guide tal XX secul a son la astrazion, la gjeneralizazion e la unificazion (ven a stâi la ricercje di une teorie comune a plui setôrs de matematiche). Chest procès al jere za tacât tal secul prime cun la teorie dai grups, lis gjeometriis no-euclideis, la logjiche (George Boole, 1815-1864) e la opere su la insiemistiche di Georg Cantor (1845-1918). L'esponent di ponte di cheste inovazion al è David Hilbert (1862-1943); al è lui che principalmentri al à puartât gnovis interpretazions di teoriis za cognossudis che però a vegnin esaminadis di un pont di viste diviers che al vierç viis alternativis ai futûrs studis matematics.
La impuartance simpri plui grande dai calcoladôrs eletronics e à partât, inte seconde metât dal Nûfcent, al svilup de matematiche computazionâl e di chê discrete, che si proponin di fâ valê il plui pussibil lis risorsis di memorie dai calcoladôrs e lis aprossimazions che chescj a introdusin.
Matematiche: tra sience e filosofie[cambie | modifiche il codiç]
Come viodût tabaiant de storie de matematiche, a partì dai studiôs grêcs, l'interès par problemis che no àn une imediade aplicazion pratiche al è cressût tal timp. Al è però cun la fin dal XIX secul e, ancjemò di plui, cun l'inizi dal XX secul che il studi de matematiche pure al cjape une impuartance fondamentâl. Il frontâ problemis vie vie plui astrats al parte i matematics a vê a ce fâ cun concets che a àn un fuart contignût filosofic, come infinît e infinitesim, ideis che a àn bisugne di definizions precisis e rigorosis par eliminâ i dubis e i trabuchets che si puartin daûr. Ancje lis tecnichis di studi a cambiin: si àn lis primis dimostrazions di esistence pure (si dimostre la esistence di un risultât ma no si spieghe come fâ par otignîlu) e al cambie il concet di assiome, che nol è plui un principi cjapât par bon dome par la sô evidence e in base al bon sens, ma al divente une afermazion di veridicitât di une ipotesi che no à par fuarce di vê une spiegazion pratiche. Al nas cussì il metodi assiomatic che al consist intal svilupâ dute une teorie a partî di un assiome o di un grup di assiomis no contraditoris. Lis gjeometriis no-euclideis a son un esempli di aplicazion di chest metodi.
I matematics no tirin plui fûr dome problemis pratics ma si proponin ancje di svilupâ teoriis gnovis, che no son necessariementri leadis al mont reâl: la impussibilitât di verificâ i risultâts in base a la esperience e fas sì che i problemis a vedin di jessi definîts cun rigôr e che i pas eseguîts par rivâ a la soluzion a vadin daûr a lis regulis precisis de logjiche, in maniere che procediments e risultâts a sedin univocos e a no dedin pussibilitât a plui di une interpretazion.
La matematiche no è duncje dome savê fâ di cont, come tancj a crodin (e a temin); anzit, a esistin cjamps di cheste sience che no àn nuie a ce fâ cui numars. Il incjant al sta inte ricercje di struturis comunis che a podedin spiegâ plui problemis, intal tentâ di dimostrâ in maniere plui elegante risultâts za cognossûts e, soredut, inte pussibilitât di costruî interiis teoriis a partî di concets di base e doprant, come unic strument, il rigôr de deduzion logjiche.
Cjamps de matematiche[cambie | modifiche il codiç]
Il studi de matematiche al pues jessi dividût in maniere divierse a seconde dai aspiets che si volin pandi e il numar di dissiplinis che a si puedin identificâ al è une vore grant. Chi, a titul di esempli, definìn trê grancj brancs, ma si viodarà come tantis materis a comparedin plui voltis: chest al è dovût tant a la tendence dai matematics di unificâ lis teoriis che a lis naturâls relazions tra lis dissiplinis e la conseguente impussibilitât di tirà confins nets.
Analisi[cambie | modifiche il codiç]
La analisi e cjape dentri la algjebre (fondaments di calcul cumbinatori, ecuazions algjebrichis reâls e complessis), la analisi infinitesimâl (funzions reâls e complessis cun lis nozions di limit, derivade, integrâl, ecuazions diferenziâls e integrâls) e la analisi funzionâl (analogjie tra funzions e insiemis di funzions cun ponts in spazis vetoriâi). Un timp la diference tra lis trê e jere une vore fuarte ma la tendence de matematiche a unificâ lis teoriis e à fât sì che il lôr studi, adun cun chel de gjeometrie, al vedi di man in man plui ponts in comun.
Matematiche discrete[cambie | modifiche il codiç]
Dissipline che e studie lis struturis discretis, ven a stâi lis proprietâts dai insiemis finîts o numerabii. Tra i argoments corelâts in cualchi maniere cun la matematiche discrete cjatìn il calcul cumbinatori, la teorie dai insiemis, dai grâfs, dai reticui, dai algoritmis e la algjebre di Boole. In gjenerâl, si à simpri a ce fâ cun insiemis che a àn elements isolâts e i dâts dai problemis discrets a son leâts a la idee di contâ, al contrari di chei dai problemis continuis che a derivin invezit dal misurâ.
I calcoladôrs eletronics, par la lôr nature, a lavorin in maniere discrete e finide: dutis lis lôr carateristichis e proprietâts a puedin jessi studiadis par mieç di struturis tipichis de matematiche discrete che e divente duncje il strument principâl par il svilup di modei e sistemis di simulazion.
Matematiche numeriche[cambie | modifiche il codiç]
La matematiche numeriche si ocupe di analizâ e sintetizâ dai algoritmis, ven a stâi dai metodis computazionâi par la risoluzion di problemis matematics. Ancje cheste dissipline e je leade a fuart a la introduzion dal ûs di calcoladôrs intal studi de matematiche, ma, a diference de matematiche discrete, e concentre la atenzion su la complessitât e la stabilitât numeriche di un algoritmi e sul condizionament dai problemis. In altris peraulis, si preocupe di stimâ il numar di operazions necessaris par risolvi un probleme, la pussibilitât che a esistedin câs li che un algoritmi nol rive a procedi e lis condizions che il probleme al à di sodisfâ par fâ sì che chescj câs no sucedin.
Bibliografie[cambie | modifiche il codiç]
- AA.VV. Matematica, in Grande Dizionario Enciclopedico. 4a ed. Torino, UTET, 1990. ISBN 88-02-04230-6
- G. Spirito. Matematica Senza Numeri. Newton Compton, 1995. ISBN 88-7983-814-8
- G. Spirito. Matematica dell'Incertezza. Newton Compton, 1995. ISBN 88-8183-270-4
- Wikipedia Contributors. Mathematics, in Wikipedia, the Free Enciclopedia, 24 January 2007, 00:44 UTC,   [accessed 24 January 2007]


text:
Belun
Belun e je une citât dal Venit che al dì di vuê al à 35.870 abitants. Al è il cjâf lûc de omonime provincie.
Gjeografie[cambie | modifiche il codiç]
Belun e je la cjâf lûc di provincie plui a Nord dal Venit e e je ancje la plui alte sul nivel dal mâr. Si cjate ai pîts dal grup dolomitic dal Schiara.
La citât antighe e je logade su un spiron di cret dongje de confluence dal turint Ardo cun la Plâf.
Storie[cambie | modifiche il codiç]
La citât e à origjins romanis, e deventà un municipi difindût da grandis fortificazions, che durarin fin ae vignude dai barbars.
Etât di mieç[cambie | modifiche il codiç]
Dilunc di dut la alte etât di mieç, la citât e restà sot dal domini langobart e carolinç. Il periodi jenfri il XI e il XIII secul al fo pe citât une vore sanganôs, soredut par vie des vueris cuintri la citât di Trevîs. Il vescul cont Zuan II al rivà a slargjâ i dominis belunês fintremai ae fertile planure di Montebelune, ma la superioritât di Vignesie e obleà il guvier a seguî politicamentri la Serenissime. Il 1404 al è l'an de fin des vueris cuintri i trevisans e des lotis internis jenfri lis variis fazions.
Belun e je une des citâts decoradis al valôr militâr par la Vuere di Liberazion cun la medaie d'aur al valôr militâr.


text:
“Bundì a ducj i telespetadôrs. O scugnìn fermâ il servizi de nestre Marica Zuttioni sui sucès de famee Danieli par vie che a Torean al è daûr a sucedi alc di incredibil. Linie al nestri inviât, Luca Zompicchiatti.” “Graciis, Laura. Aes 3:46 i sismografs a àn rilevât la prime scosse, ma nol jentre il taremot: si trate di une vacje [...]
Tag: Volketitrei-Liga
#13 – In viaç Si sint strani, anzi nol è che si sinti propite lui, al è come un sentiment di jessi dut, une uniche robe cul jet, cul paviment, cul barcon… Il parquet al devente un flum plen di aghe colôr dal len, che e sbrisse vie cuant che lui al cîr di tocjâle. Jê si cjale lis mans [...]
#21 – La Ete dai Flôrs “Podìn ancjemò cjapâ il Palaç, ma o vin di movisi!” “No, miôr spietâ che la int e cjapi plui coraç, no sin ancjemò avonde!” Luh no saveve cui che al veve reson. Une robe però le veve clare: lis emozions che a stevin daûr des peraulis. Pôre, disilusion, sperance. E jere nassude cussì: un [...]
#14- Cjavei secs E à un cuarp ancjemò zovin e un difiet: i cjavei secs. Lâ de piruchire – simpri chê, Ane – al è un rituâl. “Alore, Ursule, ti fasio la solite mascare ristruturante? Vuê ti pues fâ sielzi tra burro di karitè e cocco, olio di argan, frutti fortificanti con canna da zucchero… No ‘nd ai altri. Dai, [...]


text:
La uniche strade e je chê di no restâ sucursâl dai partît talians
Cualchidun al veve fat za il cont di trops implants par tornâ sù, di tropis gnovis pistis e albiercs che si sarès dotade la provincie di Bolzan in cambi dal vôt di astension dai doi parlamentârs de Volkspartei su la fiducie a Berlusconi.
In piçul, al è chel che al è sucedût in Spagne cuant che la poie di Convergència i Uniòn e je stade determinante pe formazion dal guvier Aznar o, a parts invertidis, chel di Esquerra Republicana di Catalunja ae zonte socialiste ae Generalitad di Barcelone.
I partîts che a basin la lôr fuarce eletorâl sul autonomisim a puedin deventâ dispès la gusiele de belance pes sieltis politichis su scjale statâl.
Oportunisim, e je la acuse che e ven indreçade a chest metodi di tratative, naturalmentri di bande di cui che te ocasion al cor il pericul di pierdi il confront e di consecuence il podê.
O lin fin in fonts ae cuistion, parcè che e rivuarde sì i sud tirolês, e in altris ocasions i valdostans, ma soredut nô furlans.
Finint cuntun “-isim” la definizion e sune cuasi in maniere naturâl tant che un dispreseatîf; cjapade intal so sens leterari e vûl dî invezit cjapâ la ocasion, la oportunitât apont.
E se cheste e je rapresentade dai interès de proprie int, dal propit teritori, vadie cjalade cun dispresi? Valino forsit di plui i interès dai talians?
Anzit, o disarès che chest tratâ al met – in chest câs la Volkspartei – in cundizions di fuarce, al cres il lustri devant de sô int: e ven di fat ricognossude la sô paritât di “autoguvier”, a pet dal centri roman.
E, tant par disbratâ il cjamp dal contingjent, vuê al sucêt cun Berlusconi ma al è sucedût cun Prodi e al sucedarà ogni volte e cun cualsisedi colôr di guvier.
Al è di mangjâsi ancjemò une volte lis mans: in Friûl une fuarce cussì no le vin e no le vin vude mai.
Pensait che cuant che plui alt al è stât il pressing istituzionâl su la cuistion furlane – Tessitori, tant par capîsi – il risultât otignût al è stât la regjon di cumò e la capitâl a Triest, propit parcè che a àn prevalût i interès dai partîts talians.
Par tratâ al vûl un moviment rapresentatîf di chei furlans. Cence, no dome no sarà nissune tratative cun Rome, ma nancje une scjassade di dignitât in Regjon.
L’OM DI BURI
IL SIVILOT. Cuant varìno une politiche furlane?............
La uniche strade e je chê di no restâ sucursâl dai partît talians


text:
Silvano Pagani nus à lassâts. Il timp al è pedoglôs e ancje i arbui che a somein eternâi, si sfantin. Par agnorums lui al è stât un che simpri al preseave cjacarâ cun chei che sbatevin la muse cu la cuistion furlane e che e cirivin di cjatâ un sisteme dret par fâle deventâ plui vivarose e sflandorose: politiche soredut, ma no dome.
Silvano Pagani al jere un spieli straordenari tal verzelât mont dai autonomists e dai friulanists: lui al cirive tai siei interlocutôrs dut il bon che a savevin dâ e mai lis diviersitâts buinis dome par slontanâ. Al jere simpri pront e ferbint tal cjapâ dentri int, plen di voie di confrontâsi e di resonâ. E al à continuât a resonâ fin tal ultin flât de sô vite, ancje se al jere malât, cun ducj chei che al veve tirât dentri te cuistion furlane fintremai dai timps di vie Baldissere.
Di dutis lis robis, un grum di robis masse lungjis di contâlis achì, fatis di Silvano, par me la plui impuartante e je stade la costruzion de sô radio Onde Furlane, la radio libare dai Furlans. La cooperative, vuê un imprest di fonde de culture furlane, lunc vie tal timp si è mudade e e je deventade planc a planc un puart sigûr par diviersis prolizions di Furlans seont dai interès di ognidun. Agnorums plens di vitis e di intrics. Silvano al cognosseve trop che e costave la dibisugne di sudôr par tirâ sù une cooperative, colaborâ cun pensadis e pretesis diviersis, riscjâ cu la sô muse e cui siei bêçs par ducj. I siei agns di Presidence e po dopo l’impegn tant che soci, une scuele fuarte di democrazie, a àn lassât une olme, che je un riferiment ancje pe vite di vuê.
Insom si à di visâsi di une robe impuartante di Silvano. Lui al à fat un implant, une fonde, che ancjemò e à di deventâ une scuele pal avignî. Tai agns 70-80 al jere lui, cuasi di bessôl, che tai impegns politics, cunvignis e dibatiments, dûr tant che un clap, al cjacarave dome par furlan, cun dut che i tontonavin cuintri juste par dispiet, par lui la lenghe e jere une identitât di no vendi par nissune reson. Vuê, ancje in gracie di agns di scombatiments e di cressite sientifiche e culturâl, nô furlans o vin cuistât il dirit di doprâ la lenghe furlane e o possedìn ducj i imprescj tecnics par fâlu. E sarès ore che i rapresentants istituzionâi dal Friûl, dulà che son sentâts, a tacâ dal Consei regjonâl, e po dopo tes provinciis e tai Comuns, a scomencin a doprâ simpri la lenghe furlane che e deventi l’imprest mestri par fevelâ di dut e cun ducj: tant che Silvano al à fat inte sô vite. ■
GIORGIO CAVALLO
RICUARDI. Mandi Siôr Paian............
Silvano Pagani nus à lassâts. Il timp al è pedoglôs e ancje i arbui che a somein eternâi, si sfantin. Par agnorums lui al è stât un che simpri al preseave cjacarâ cun chei che sbatevin la muse cu la cuistion furlane e che e cirivin di cjatâ un sisteme dret par fâle deventâ plui vivarose e sflandorose: politiche soredut, ma no dome.


text: “Di Tomâs anglic a Beltram furlan insin a Oscar salvadorês e Pierpauli nestri”, di Thomas Becket a Bertrand de Saint Geniès fin a Oscar Romero e Pierpaolo Pasolini: diferents, estrems, dibatûts testemonis di une libertât e di une dignitât cuintricorint, int cul fiât di denunziâ ce che nol va, metûts dongje cun spirt laic intune memorie religjose e secolâr pandude tes formis de tradizion spirituâl europeane dominant, memorie slargjade a ducj “i precursôrs e i coparis defonts di un impegn di promozion e travuardie di umanitât e justizie”. Martars ai 29 di Dicembar 2015, si à ripetût, alì de glesie di Sant Jacum a Udin, lûc storic des memoreancis civichis, il presint anuâl di Moviment Civic Culturâl Alpin-Adriatic dal Fogolâr Civic e Circul Universitari Furlan de Academie dal Friûl, sot presidence dal prof. Alberto Travain, pai muarts de societât civîl di ogni ete e bande, te ricorence memoriâl che al è stât copât l’arcivescul medievâl inglês Tomâs di Cjantervuris, vignût sù par liende internazionâl e ancje spieli dal innomenât patriarcje-princip aquileiês Beltram di Sant Gjinês, natîf vascon e patron civic di Udin. Daûr de Sante Messe, dite di pre Luigi Zuliani, cun preieris par furlan, sloven, todesc e venit, lenghis di popul primariis storichis dal Friûl, lis bandieris di moviment e sezion dal Fogolâr Civic, rivoc dai cinc “cuintîrs” antîc o circoscrizions udinesis e furlanis dai timps dal Stât patriarcjâl di Aquilee, ur àn fat i onôrs ae cjare memorie di confradis, amîs e benemerits che no son plui, che ur è stât dedicât a chei un presint di rosis poiât li dal “Altâr dai Muarts” de tant benamade capele citadine. Dacjaaf des delegazions, i banderârs sociâi gjeom. Sergio Bertini (Cuintîr I: Udin “Marcjât Vieri” – Friûl Orientâl), siore Marisa Celotti (Cuintîr II: Udin “Aquilee” – Basse Furlane), sâr Gianfranco Savorgnan (Cuintîr III: Udin “Marcjât Gnûf” – Friûl Centrâl), siore Italina Della Schiava (Cuintîr IV: Udin “Glemone” – Alte Furlane), siore Jolanda Deana (Cuintîr V: Udin “Graçan” – Friûl Ocidentâl) in plui dal vessilîr gjenerâl sâr Gianfranco Passone.


text:
Risan
Risan ( Risano par talian) al è une frazion dal comun di Pavie, plaçade tal Friûl di Mieç, i abitans si clamin "Risanês". Le Coordenadis: 45°58′22″N 13°15′15″E / 45.97278°N 13.25417°E geografichis de place; le alteçe sul livel dal mar a jé di 58 metros. Patron dal pais al è San Cançian martar che si festege al 30 di Mai, le fieste dal "Perdon" a je dedicade a le Madone de cinturie e si festege le quarte domenie di Avost. Al paìs al è, plui o mancul, a mieze strade fra Udin e Palme; al à, pressepôc, 800 abitans.
Un pocje di storieModifiche
Tai antics libris de plevanîs di Aquilee si cjate scrit chist elenc: "Villa Lavariani - Villa de Bicinico - Villa de Gresie (Griis) - Villa Cuchane - Villa S. Stephani - Villa Tisani - Villa Persereani - Villa de Lauzacho - Villa de Chiasotis - Villa de Risano - Villa de Curtiel
Sul glossari dal Prampero, al document plui vecjo dulà che si mençone Risàn di bessôl (e, probabilmentri, cun plevanie autonome) al è tal 1248 fevelânt di "Michael Decanus de Risano". Il decan al ere chel cal comandave le riunions de "vicinie" (cjâfs di famee).
In chel timp Risàn al è disòt al domini Patriarcjâl (Patriarcât di Aquilee) e al reste fin tal 1420. Dopo, fin tal 1787, al paîs al passe sot Vignesie.
Al cûr pui antîc dal borc al ere dongje da glesie parochiâl, ancje se li cjasis e son stadis rogoladis ator i secui XVIII-XIX, dome dongje dal poç in piere si viôt une costruzion dal mil e cinc cent cirche.
Altris cjasis contadinis, che e dan sule strade cule cort par dentri, si cjatin lunc al troi c’al puarte ale biele gleseute dal mil e cinc cent de “Santissime Trinitât” passant devant de bande dal soreli a mont de vile dai conts Gricui (par talian Agricola, vué de aziende agricule Pighin) che comprent une so gleseute di famee, di front de vile sule stesse strade si cjate un cjasâl contadin cun puarticât (vué de famee Moschete) cun colonis in modon che al siare atôr un curtîl a U.
Di front de glesie si viôt un palaç di qualitât cun barcons ricuadrâs in piere e portâl cun architrâf, prime dai siôrs Orter e dopo dal istitût Renati di Udin vué deventade une locande cun sotet.
Une vore dongje di vile Gricûle e son costruzions paronâlis, sule strade, cun implant a U, le musis e an viarziduris in linie e disponudis in mût simetric cun ricuadris in piere, par dentri si cjatin pituris a fresc, (vué cjase Tavian, timp indaûr le farmacie) di front a je le colone di Sante Sabide.
Atris puescj di valôr come cjase Durîs, e son te place dal paîs, ducj cun portâi in architrâf di piere, qualchidun cun erald, bande dal soreli a mont a je vile Rizzani (zà cjase dal miedi Pinti e prime dai conts Blasuts di Udin) cun t’une cort d’onôr. Puescj rurâi di valôr pal ambient 'e son lunc dute le roe di Palme dulà che si cjate al mulin di Burel cul salt de aghe, sule muse cuintri le strade si viôt une piture a fresc, sul daûr si jeve le tôr di un mulin plui zovin, viars Lumignà e viars Cjasotis atris doi mulins Burel.
Le Plêf di San Cançian a jè vignûde su slargjant tal mil e cinc cent le struture di une prime piçule glesie, esistente zà prime dal 1358, di cui 'e reste, quasi siguramentri, le part devant che a je caraterizade da tôr medioevâl deventade tôr cjampanarie tacade sule part frontâl dal edifici e poiant su dôs colonis.
Storie plui resìntModifiche
Tal periodi de ultime guêre Risan, soredut pe presinçe de stazion feroviarie e de piste di aviazion militâr fate dai Todescs, al devente un pont di riliêf e al testimonie le presinçe di ducj i principai contendens dal conflit e de liberazion scomençant dai Todescs (tancj di lôr chei che e vivin ancje te famèsi dal paîs) ai Cosacs ai Polacs fin ai partigjans. Al paîs in ta chei ains al ere le tiarçe frazion par abitans dal comun di Pavie come che si viôt ancje de pagine dal "anuari gjenerâl d'Italie" dal 1938 chi ripuartade.
Propit pe impuartance in chei ains al pais, e le so piste di aviazion, tal 1952 al ricêf le visite di Dwight David "Ike" Eisenhower, comandant in cjâf de fuarçis aleadis in Europe e che al deventarà dal 1953 al 1961 il 34° president dai Stâts Unîts di Americhe.
In tal 1963 i fradis Vigj, Ercole e Nando Pighin di Pordenon 'e comprin le tignude dai conts Gricui (Agricola par Talian), cule vile di famee, e fasin nassi a Risan une grande aziende agricule pe produzion di vins e pomis che deventarà une impuartant realtât economiche dal cumun e darà lavôr ancje a tancj risanês.
Un atri episodi degn di note riguardant le piste di aviazion di Risan al è dal 7 di avrîl dal 1970 quant che un aereo militâr (un Mig15) ungherês (al timp le Ongjarie era dilà de "cortine di fiar" fasint part, duncje, dal "Pat di Varsavie") al ven ju a tiare e al pilota, tal Sandor Zoboki, al consegne le armis al guardian comunâl di che volte, Vigji Tusulin (Luigi Tosolini) di Cjasotis, fasint richieste uficiâl di "asîl politic".
Dal 1975 al 2015, an de sò muart, al è stât paîs di residençe e di ativitât artistiche di Arrigo Poz.
PlevànsModifiche
Fameis nobilis di RisanModifiche
- Gricui conts (Agricola-conti) siore famee Udinês di conts (di pusibile origjne Ebraiche), al palaç di famee al ere lì che ancje vué si cjate le omonime vie in laterâl di vie Liruti (clamade ancje "Androne dai Ebreos"), le primis notisis 'e son dai prins ains dal 1500, 'e fevelìn dal cont Gaspar marcjadant di lane.
- Cicogne conts (Cicogna-conti)
- Blasuts conts (Biasutti-conti)
- Orte (Orter)


text:
Archivio 05/2018 – La Patrie dal Friûl
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che nus son stâts domandâts dai letôrs su la pagjine Facebook de La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i […] lei di plui +
CE FÂ? Sant Zuan a Çurçuvint............
A Çurçuvint domenie ai 24 di Jugn, te fieste di Sant Zuan, e torne “Jerbas e tradision”. Si tacarà aes 10 di buinore cu la visite vuidade a une coltivazion di jerbis oficinâls e cu la viertidure di un marcjadut di prodots tipics e di ogjets di artesanât, par lâ indevant, di misdì, cun chê […] lei di plui +
NO SON PERAULIS PAR VECJOS. Complotiscj............
Mandi nono! Mandi frute, cemût? Uh, nono, o ai propite dibisugne di une polse. O ai juste finît di discuti cuntune mari ta la chat di scuele. Ta la… ce? La chat*, nono, sù po, ti ai bielzà spiegât. Ah, sì, la petechat, chê robe par peteçâ! Eh, chê li. Ma ce isal sucedût a […] lei di plui +
LIS PARABULIS DI PRE ANTONI. La stele e la viole............
Ancje il vivi, a voltis, al è fadiôs. Si stente a cjatâ motivazions che a dedin sens a dutis lis fadiis, ai sacrificis e delusions e ilusions che a contornin la vite. Ma al baste ancje un lusorut o un segnalut piçul piçul par tornâ a ripiâsi, cjatâ sgrimie, cjapâ flât e sintî che la […] lei di plui +
Un orghin gnûf di indreçament par definî la strategjie dal avignî............
FONDAZIONE FRIULI Al è stât rinovât ta chestis setemanis il gnûf orghin di indreçament di Fondazione Friuli che, cu la aprovazion dal belanç dal 2017 al jere rivât ae sô scjadince. L’orghin di indreçament di Fondazione Friuli al è responsabil de definizion des liniis strategjichis de Fondazion che e ponte al svilup economic e di […] lei di plui +
I COLÔRS E LIS FORMIS DE STORIE: UN VIAÇ INTE ART DAL FRIÛL. Il manifest, segnât cul sanc, pe concuiste dignitose de Autonomie............
Nassût a Munic intal 1911 di une famee di migrants furlans, Anzil Toffolo si lu cjate a Tarcint, rientrât in Patrie, tacant dal 1916, là che al murarà intal 2000. La sô maturazion artistiche, za segnade di esperiments di grant valôr, e tache sul principi dai agns ’40. Segnât prime de esperience de vuere e […] lei di plui +
NO PAR FURLAN, MA BOGNS. La utopie irlandese di Bobby Sands............
De personalitât di Bobby Sands, de sô vite, de sô militance e plui in detai de sô permanence te preson di Maze, là che al è muart ae fin di un siopar de fam lunc e tragjic, a àn vût scrit in tancj di lôr e si pues dî la stesse robe in cont de […] lei di plui +
I LIBRIS SIMPRI BOGNS. Une cjalade, cui voi di cumò, sul mont di une volte............
«Si passave framieç di doi tendons ros e fruiâts, par rivâ intune stanzie scure, che e odorave di cjalin. La agane, poiade su la taule, e jere gjavade fûr di un scubulot di fier plen di brucjis e di saldaduris. E veve la forme di un bust di femine, dulà che cjâf e braçs a […] lei di plui +
Bràul, passe vincj agns di musiche sui palcs dal Friûl e no domeMoira Pezzetta
MUSICHE Neo Folk La stampe e à inventât par lôr il gjenar neo folk e lôr, parafrasant Lino Straulino, a disin di jessi “col cul sentât in Friûl e co i vuois cjalant ator pal mont”. Di Pordenon, un grup che al cjante par furlan di storiis e contis des Vals de Ciline, de Cjarnie, […] lei di plui +
Paolo Forte al conte il so Friûl “Al Buio”Moira Pezzetta
MUSICHE «No je tiere che o ami di plui», al dîs. Cu la sô armoniche al à za incantesemade dute Europe No coventin tantis peraulis cuant che si scolte la sô musiche. Une musiche che e trasmet furlanetât: fie di cheste tiere, lenghe, tradizion e culture, fie di un miscliçot. «O soi un mignestron», nus […] lei di plui +
“In alt o fradis” al sarà presentât in Setembar............
IMNI DE PATRIE A saran a disposizion i spartîts par bande, corâl, orchestre. Za tantis lis richiestis di ûs Al sarà presentât in Setembar “In alt o fradis”, l’imni uficiâl de Patrie dal Friûl. Componût di Renzo Stroili Gurisatti pai tescj e di Valter Sivilotti pe part musicâl, l’imni al è stât sielt di une […] lei di plui +


text: Martars ai 14 di Fevrâr 2017, int dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl e assist al funerâl in Baldassarie, a Udin, dal amì e preseât studiôs Alfredo Orzan, mancjât ai 12, mestri elementâr e valent cultôr de storie locâl oltri che testemoni fûr dal ordenari di chê tant preziose sociâl-culturâl dal “Friûl austriac”, che lui al jere di là, di Sant Laurinç di Mosse. Tal 2013 al veve vude la targhe civiche di merit che ogni an lis dôs fradaiis a proferissin a int di Udin che e ven di fûr su la ocasion dal Complean de Citât.


text: Joibe al 1n di Setembar 2016, il dean dal moviment civic culturâl alpin-adriatic dal Fogolâr Civic e ancje dal circul universitari furlan de Academie dal Friûl, prof. Alberto Travain, al à compagnât in municipi a Udin, a Palaç Daronc, une delegazion dal coordenament citadin dal Borc de Stazion, comitât inviulât di chês dôs fradaiis tal 2003, par un specific incuintri formâl cu la sorestanzie dal Comun tal 13. aniversari di fondazion de clape. Ve che la delegazion sociâl, guidade de puartevôs dal coordenament, siore Laura Paviotti, e je stade, cussì, ricevude dal sindic prof. Furio Honsell e de assessore dot.e Antonella Nonino tes salis di rapresentance dal guvier citadin par une partide di discors sui problemis principâi dal cuartîr feroviari di Udin.


text:
Cent metros i fâs uno gresso diferenzo: cent metros e vondo, no di plui, par incredibil che al pode sameâ. Jel vevo contât il barbo di so pari – al vevo di essi stât il vinç e cinc, vinç e siet, alc dal gener – ma ai timps lui al ero dut concentrât intun livel cruciâl di Candy Crush Saga, e a noi vevo dât masso impuartanço – nol vares mai pensât di scuignî fâ il contadin di vecjo. Cent metros di diferenzo e i fasôi no incressin plui: vegnin fôr dome cartufulos, e no tu pos vivi dome di cartufulos. I covento encje i fasôi.
Tal vinç e cinc al ero inmò un frut che al insumiavo di lâ a fâ il Linussio a Tumieç par lâ a lavorâ tal puart di Glemone. Dopo, quant che encje il puart al ero sprofondât dentri l’Adriatic come miegio italio e cun la crisi energjietico a no n’dero miez par salvâlu dal mâr, Checo, lui cioè, al vevo rinunciât a lavorâ come cogo al puart di Tumieç e al vevo cjapât la strado viers Valstuarto, il paîs dai siei nonos, – unico pussibilitât, comedâ la cjaso di Sorobosc par vivi cun so femeno e i fruts picinins. Emigrâ oltralpe par murî di frêt e fan al ero fôr di discussion.
So bisnôno Nevio terens a ‘n vevo te valado; plui viers il pas dal Bec, da pè dal paîs, dulà che i fasôi i vignivo sù fuarts: dome cent plui metros plui abàs.
Al ero tornât in paîs come tanç, cul montâ dal mâr, par cjatâsi dispreseât dai siei stes paisans: “ah, i sios stâts a divertîsi ator fin cumò e cumò tornait acà – che cuant che il paîs al vevo bisugno i eris cuissà dulà – a fâ i siôrs. Ma i sios VISITORS: no seis i benvignûts acà, prepotents”.
A nol ero coventât di nuio dî che lui a nol ero lât in ferios ma al ero lât a fâ l’emigrant; al ero dibant cirî solidarietât tra int che e murivo di fan: ogni toc di prât al ero vuardât cun curtìs e falcets, e guai tocjâ encje un metro; a si murivo cençe se e cençe ma, in mont, come ai timps dai siei vons.
E lui, a setantedoi ans, dopo uno cariero di cogo stelât par trentacinc ans, a si fasevo muardi da un fevrâr artic intant che al cirivo di sarclâ il cjamp glaciât a man suntun pindic c’al franavo a cjalâlu: no energjio, no tratuors; coltivâ i cjamps a man, come i siei vons, cun las mans che ai dolevan. Uno clapussero nêro, duro, cenço vito, ostîl, frustado di un vint glaciât. Cent metros plui abàs, dome cent metros plui abas, il teren a nol ero l’eden ma si podevo vivi un tic miei.
So nevuot al vevo la fiêro alto: al vevo cuatri mês e uno epidemio di fiêro afghano e stevo travolgint l’Europe. Lui ai timps al ero un di chei pro-vacins, ma il guviâr teo-con anti-islamic al vevo metût i vacins fôr di leç e i fruts i murivo a raps – “i levo tes mans dal Signuor”. Come un dai siei fruts, il plui dolç e delicât, Sandri, trentecinc ans prin. Biât signuor, ce ipocrita de bando dai priadis imagjinâlu c’al clamavo chei fruts che lui al vevo pensât e fat nassi.
Al vevo di pindicâsi su par ribos a cirî altri teren di coltivâ; parcè che i terens chei bons, da pè de valado, jei vevo raubâts, e polizio non d’ero a Valstuarto, figurinsi. Jei vevo raubâts cuant che i ero lâts via e – tornâts, i ero stâts pacâts quant che ju vevo domandâts indevôr. Agostin – il capo dal paîs – al ero gioven, grant e grues, trente ans, e cun dôs ciatos come sapins, e a lu vevo già bastonât doi viaçs, e lui cumò an vevo pouro. I vevo lasciât un fîl di teren subit sot dal mont Messedon, che al sietavo pazient encje lui il mâr par franâ dal dut. E al vevo di ritignîsi furtunât che i no lu vevo copât: ma des ribos che i vevo lassât di coltivâ coltivant cumò a noi freavo di nissun, e forse ai levo ben che lui ju lavorâs cumò par raubajei un deman.
Nissun al vevo di vê mai sarclât in chel puest di secui. : prin, semplicementri, nol coventavo. Al vevo dât un colp disperât, rabiôs, e invezit dal solit rumôr al ero stât surprindût di un sunôr metalic, no di cret. Ah, benon, encje cragno cumò. A si ero incugujât cun fadio, gjavantsi la sciarpo di sôro i vuoi par viodi ben: an d’ero un bidon, come chei de benzino.
Porconant, lu vevo netât cun las mans: al ero inruzinît fôr ma sierât ben. Si ero gjavât las maneços e lu vevo sgarfât par cirî uno vierziduro, cjatantla. Il cuviercli a si ero viert cuntun piçul grît metalic, e un odôr nauseabont a lu vevo travolt: odôr di vueli e di vecjo. Un vueli niari come un abis, cenço rifles, come il côr di Satana. A lu vevo cjalât par un minût, e dopo si ero fat curagjo e al vevo metût dentri uno man: al vevo strent un alc di metalic, e al vevo tratignût un crît tal tirâ fôr un fusîl de primo vuero mondiâl dal bidon. Un dai tancjs bidons di fusii e bombos platâts cuâsi doicent ans prin, ma apparentementri in perfet stât. A lu vevo cjalât disgotâ, al vevo provât a scliça il grilet: al vevo fat un CLIC fuart e sodisfat, come un gjaul sveât di un sump milenari.
A si ero cjalât ator, e a lu vevo tornât a meti dentri cun circospezion. Chê not, cul scûr, al sarès tornât a svuedâ il bidon dal so preziôs contignût che cumò al vevo cuviart cun cure: comedâ il fusîl a nol sares stât semplic. Ma pal prin viaç dopo ans, al soridevo: se un al à un baston e un altri un fusîl, cent metros i fâs uno gresso differenzo.
di Fulvio Romanin


text: “Devant des dificoltâts di un sisteme di scuele public, motôr prin destinât di cunvigne civîl e progrès, li che cui che al è a scuele e fameis par dongje, par vie ancje di scjarse definizion des parts, al è facil che a vedin dispès cjamp libar di contrastâ se no juste di invadi parfin i assums di cui che al fâs scuele in onôr di principis pustiçs e svoladis di democrazie, dal Friûl, cjantonut di Italie e pûr cûr de Europe, cul fin preminent di instradâ un ordin democratic che al guvierni tal just la Scuele midiant dal Stât o ben di altris istituzions publichis teritoriâls rapresentativis par vie politiche de comunitât sovrane, si clamin citadins, politics e sorestants de Republiche Taliane a messedâsi di ce che ur compet par mût che lis scuelis no si confermin di lûcs di privadis e improvisadis contratazions o di tratativis tornadis a vierzi sul plan locâl in materie di regulis e partignincis, ma ben par puest alì che si aplichin di istituzion e cun profession normativis prodot di partecipazion politiche vere adalt, dineade dibot in zornade di vuê e concedude dabàs pardut midiant di autonomiis partecipadoriis in mans dai singui istitûts e des lôr comunitâts scolastichis, parant a fruçons la ufierte formative tai teritoris se no ancje tibiant la publiche funzion in chel ciert setôr di prime impuartance pal condurâ des istituzions di ogni civîl comunance umane”. Ve ce maniere che, al 1n di Otubar 2014, ricuardant a Udin la tradizion dal prin dì di scuele comun di une volte par dute la Italie, “il Moviment Civic Culturâl Alpin-Adriatic dal Fogolâr Civic, scoltade e acetade peraule di tante int e societât civîl juste su la franze nordorientâl de Europe a misdì des Alps”, al à vût indreçât “un apel di cûr a citadins, politics e sorestants de Republiche Taliane par re/instaurâ un sens di Stât, di democrazie e scuele publiche”, firmât in place a Udin là che indaûr e jere une scuele, su la storiche Place dai Grans o “XX Settembre”. Un apel, chel culì, destinât, si capìs, prin di dut, al Guvier di Rome, che al è daûr a inviulâ un resonament compartît su lis dibisugnis di riforme dal sisteme scolastic talian. In pratiche, il document, sierât dal dopli sproc “Restaurâ te scuele publiche il sens di Stât democratic! Restaurâ tal Stât democratic il sens de scuele publiche!”, al met il dêt, tal concret, te plaie de insuride e soversive invasion di gjenitôrs e students tal maneç di une Scuele publiche taliane sfruçugnade intun sglavin di “poleis”, di citâts stâts scolastichis autonomis, li che regulis e rapuarts a son definîts sul puest dal pês des parts in belance cun rimants marcâts a des formis di stamp privatistic che daûr di chês “l’aventôr – vâl a dî il gjenitôr o ben il student – al à simpri reson”. Tai intindiments dal Fogolâr Civic e je, duncje, la abolizion o ben une riduzion fuarte di une autonomie e di une partecipazion capilârs concedudis sul front scolastic e no ametudis in plen par cuintri tal cjamp politic, tant par dimostrâ ce maniere che no si infidisi di dâi al popul dirits superiôrs di autoguvier diret e cun dut a chel si lu facoltize pûr fûr di scuare a guviernâ in ultin lis singulis scuelis, istituzions che a saressin clamadis a dâ une impronte fondamentâl a la societât dal avignî. Tal mût di viodi dal Moviment cun di fat, al Stât o pûr, daûr di une buine prospetive autonomistiche o federalistiche, a lis Regjons, ents publics rapresentatîfs pardabon di dute la comunitât civiche e no dome di cualchi component locâl, al varès di competi un coordenament di regulis e organizazion dal sisteme scolastic teritoriâl, cun sperâts disvilups, se si tratàs dabon di lâ in miôr, viers di une gjestion regjonalizade eurocomunitarie. “Tornâ a meti ordin tes scuelis e partint des scuelis” al è, duncje, il sproc che al compendie miôr il sens de posizion cjapade dal Fogolâr Civic su chel argoment.


text:
Sul cunfin
O cjali pardabon scaturît dabas, ce che dal plan no si rive a viodi e che adalt al samee piçul e lontan e nome cul pinsîr scalembri si po rivâ dongje a ce che al è e nol è, a ce che ducj a crodin di viodi. O soi cun te, o sin doi vedrans maridâts, doi morôs vedui, dôs animis in pene sul ôr dal bûs dal cul de malore dal ostie di chest Friûl moribont.
Par tant ch’o cjamini dulinvie chest troi a sbighet tu amie mê tu puedis platâti tal foran dal mont e jo no cjatarai il cunfin de mê anime pierdude tal slac di te tal to parê sclet, li che al finìs il dolôr, li che no si po dâti di cont ma li che jo volarès, a cjaval di chel cunfin, bussâti e tornâ a bussâti a font e tu a vê’nt inmò tu staressis e jo content a muarditi il cuel e tu in chel dolôr tu podaressis gjoldi ce che no tu âs mai gjoldût.
O sin ca a cjaval dal cunfin sul troi che de Benecie e va bande la valade dal Lusinç, no tu mi vuelis plui ben, frute, ciristu une sigurece che in me no tu cjatis, vuelistu scjampâ di me o di te? Li che tu vâs a platâti isal un scuindisi di me o di te, isal un scjampâ dal vêr intun foronon de mont o un ingredeâti tal grop dai toi fastidiis e faliments?
E sâstu ce che o ai di diti frute?
Sul cunfin di te li che si slargje il nestri afiet, e li che tu tu ti strenzis in chei cuatri vues di poleç, li che al scomençe il plasê forest di te dal to aspiet, o cjali plui inlà dal me umbriçon, lontan dulinçiôs o fâs su mûrs par fâti dispiet, no mi contenti de mê visuâl, o soi in afan e o pon un cunfin sul ôr de mê cernidure, dolôr e amôr di te, frute, non àn frontieris, nome slacs e revocs di ben no ben glotût.
Tu tu mi cjalis, tu scjassis il cjâf in ca e in là, tu pensis su chel tant e podopo chei cinc minûts di pensament tu mi vegnis fûr cun chest discôrs:
O cjamini discolçe cui mei pîts te jarbe e al rive l’aiar che si vise di un prât slis di barbe, a platâsi tal balçûl fat su tal cjamp seât. Jo o fâs fadie a visâmi di dulà ch’o ven parcè no sint plui la gjonde di chê jarbe e di chel fen. O spieti sintade su la piere il ricuart di chei savôrs dal aiaron che al è stât, dal cunfin balarin tra memorie memoreade di jarbe, fen e prât e se di dividi spirt e sudôrs je la fonde, jo mi sint obleade a zontâ gjonde, dut câs vie pal gno prât a passaran ducj i aiars dal mont che vignaran.
Frute, i rispuint jo sossedant, nol è un viaç che jo no vedi chel tant scunfinât lant plui indenant di dulà che o jeri bielzà stât o jenfri la tô piel, i toi lavris e il tinel flusc li che si sin amâts, par un ultin tiermin, di te fintremai a la visuâl dal orizont brusc di ce che no vin vivût ancjemò e di ce che no si po viodi inmò clâr inaltrò.
E alore, incjocade di aiar sclâf tu tu berlis in muse al mont dal cunfin dal chel matuçel dal Matajur:
Se al è l’amôr cence cunfins che nus pee, jo aghe di flump o viodarès tal to celest, fruçons di cjantosis par contâ il contest, li che bessôi si reste ingropâts in bordolee tal lum smamît di chest tasê oltran.
No pues tasê a chel puntel, o scugni fâi cuintri cul me contrast di om çuet e scuintiât:
Il jessi uman mi puarte a lâ indenant distess cjalanti intal sgrisul di te che mi incrès, timit e spavalt o met dongje il di bant. Bausarat o sarès se la pôre o tasès chê che mi poche e no mi lasse durmî. Mi stravii cjantant tiriteris, revocs di frutaçats intun miscliçament di lenghis sfrancjât, mi sint bisugne di peraulis fâ un puint e ricognossi che a son drentri di me i cunfins, il tocjâsi di doi monts lu palpi cui pîts e a motos cu lis mans, lis mês e i toi, e a la fin da lis fins dut si ridûs a cjalâsi tai voi e ridi, incantesemâts, e o moli i afans, e ti bussi e ti muart il cuel e tu in chel dolôr tu gjoldis ce che no tu âs ancjemò gjoldût, e dut chest, da cjâf a pît, cence capî un dret.
di Stefano Gasti


text:
Lis vicendis di une istituzions straordenarie come spieli di une Patrie che e je ancjemò vive intal cûr di tancj furlans
“Nono, nono, contimi une storie!” Cussì e jere tacade, za doi agns, cheste rieste di contis. Gno nevodut mi lambicave cence padin par che i contàs une storie. Ma nol voleve chês classichis, che lis saveve a memorie. Samuêl, che al à un arment di cjavai di plastiche e di soldadins che mi jemple la cjase, al voleve, anzit al pretindeve, storiis di cavalîrs, di cjistiei, di arcîrs, in struc aventuris di cape e spade. Jo, suiât il gno repertori, o soi lât a sgjavâ te mê passion: la storie dal Friûl, massime chê de Ete di Mieç. E alore mi son vignudis iniment une schirie di storiis di vueris, di bataiis, di ingjans, di vuaitis e maçalizis, ma ancje di diplomazie, di inteligjence, di art e di glorie. Ogni storie e veve tal fonts la figure di un patriarcje di Aquilee e di chel no ai inventât nuie ma o ai contade la storie vere.
◆ “Samuêl, ti ai simpri contât la storie di un patriarcje, no mo?” “Sì, nono.” “Ma sâstu cui che al jere il patriarcje?” “Il vescul di Aquilee!” “Just, ma no dome. Al jere plui di vescul.” “E parcè, nono?” “E je une storie lungje…” “Miôr se e je lungje, conte, dai!” “Alore, tu sâs che Aquilee ai timps di Rome e jere une citât grandonone.” “Sigûr, nono, o ai let no sai tropis voltis Il tesaur di Aurelianus che mi à regalât la none. Al conte la storie di un frut e dai soi amîs inte Aquilee dai Romans, ae scuvierte dai tesaurs platâts e de sô storie. Bielon!” “In chê volte Aquilee e jere strategjiche parcè che di culà a partivin i imperadôrs romans par concuistâ lis tieris a soreli jevât e a tramontane, e dopo i vescui a mandavin predis e munics a insegnâ il vanzeli a ducj chei popui. Si che duncje, la Glesie di Aquilee e je deventade mari di dutis chês glesiis e il vescul di Aquilee al è deventât arcivescul cun, sot di se, altris 18 vescui, di chel di Como fin te Ongjarie.” “Al sarès come un super vescul?” “Juste. Ma no je finide. La Glesie di Aquilee e à tacât a vê vescui sants, studiâts e babios, tant che Valerian e Cromazi che a àn tacât a dî alc di diferent dal pape di Rome: che Aquilee e jere stade implantade dal apuestul S. Marc e dal so dissepul Ermacore; che e veve il so Credo, la sô liturgjie e la sô musiche, la sô lenghe “rustiche” par fâsi capî di ducj. Par fâle curte, te prime ocasion di discussion, il vescul Paulin, tor dal 560, al distache la glesie di Aquilee di chê di Rome e al tache a fâsi clamâ “patriarcje” come il pape.” “Ben fate! A Rome jerino pucefadie come cumò?” “Plui o mancul, frut. Il schisme (cussì si clame la division) al è lât dilunc par cualchi secul. Ae fin Aquilee e je tornade cun Rome, ma e à tignût il titul dal patriarcje e si è infuartide ancjemò di plui.”
◆ “E dopo, nono?” “Eh, dopo a son rivâts i langobarts. Sâstu cui cui che a son?” “Sigûr, o ai pene let il libri Une zornade cun Berte, ancje chel regâl de none. Al conte di Berte, frute langobarde che e vîf a Cividât. Une dì, Berte no cjate plui il so pontepet e e va a cirîlu. A son bielis figuris che a fasin viodi cemût che a vivevin i langobarts: a son lis stradis, lis cjasis, i ogjets, lis peraulis e il mangjà di chê volte.” “Ben, brâf! Propit in chel timp il patriarcje Calist al va a stâ a Cividât. E dopo o vin Paulin II che al jere amì di Carli il Grant, e dopo tancj altris che a fasin cressi la autorevolece dal patriarcjât. Come Popon che al torne a tirâ sù la basiliche di Aquilee, o Siart, che al rive a vê dal imperadôr il titul di Duche da Friûl par lui e par ducj chei dopo di lui.” “Ce vuelial dî duche?” “Che di chê volte il patriarcje nol sarà dome vescul di Aquilee e a cjâf di chei 18 vescui che ti ai za dit, ma ancje princip de Patrie dal Friûl, cul podê civîl e militâr di meti tassis, bati monede, judicâ e fâ vuere. A son stâts cuatri secui di aur pal patriarcjât. Cun oms fûr dal ordenari tant che Uldarì, Pelegrin, Volchîr, Bertolt, Raimont, Beltram e Marquart, la Patrie dal Friûl e je deventade simpri plui impuartante, fuarte, clâf tra l’imperadôr e il pape, siore di culture e di art tal mieç de Europe. La Patrie e veve il so Parlament e lis sôs Costituzions. Po dopo, la Patrie e cjapave dentri furlans, todescs e slâfs ma no je ni todescje, ni slave, ni taliane parcè che e jere a cjaval di chei che cumò o clamìn confins. Propite cheste e jere la sô particolaritât.”
◆ “E cemût finissie la conte, nono?” “Mâl, frut. La Patrie e veve simpri fat gole a chei dongje: i trevisans, il cont di Gurize, i Habsburg, i venezians. I patriarcjis a jerin simpri rivâts a parâju indaûr. Ae fin, propite Vignesie, tal 1420, profitant di un moment flap de politiche, des divisions dai furlans e di cualchi traditôr, e rive a concuistâ la Patrie e a gjavâur il podê ai patriarcjis, lassantjur dome chel religjôs. Tal 1751 il pape al sdrume ancje la figure religjose dal patriarcje di Aquilee e tal so puest al met doi arcivescui, un a Udin e un a Gurize.” “Alore – al domande Samuêl scunît – il Patriarcjât, la Patrie, il Friûl no esistino plui? No isal restât plui nuie di dutis lis bielis storiis che tu mi âs contât?” “Frut, i furlans a son finîts sot di Vignesie, di Napoleon, dai Habsburg, dai Savoia, ma a son simpri restâts furlans. Di ducj chei secui dal patriarcjât nus à restade la nestre lenghe, il nestri mût di vivi e di viodi il mont, che nol è fat di confins, come che nus àn imponût chei che nus àn paronât, ma al è fat di tantis diferencis che nus fasin siôrs. Jessi e, se o volìn, restâ diferents, e je la ricjece dai furlans!” “Bon, nono, ma alore no je finide cussì mâl. Se a son ancjemò i furlans al vûl dî che la Patrie dal Friûl e je ancjemò vive e che, se si din di fâ, si podarà ancje infuartîle, no mo?” “Sigûr, nevôt. Cumò ti tocjarà a ti.” ❚


text:
I rivi dongje passant par cjamps, filârs di morârs, boschetis e sterps che mi involucin intal lôr vert cun simpri gnûfs colôrs e sfumaduris diferentis de ultime volte. A mieç de strade o buti il voli suntune ruvine di cjase viere cul tet di cîl e nûi e mi par di sintîle a murmuiâ: “Biadelore che tu ti fasis viodi, un grum di timp che no tu passavis chenti!”
O rivi, duncje, a la fin a Talmassons, li da lis mês piruchieris, o jentri intune famee indulà che “mammina” par talian (ma “mamute” par furlan) e lis fiis Marilena e Sabrina a coordenin cun velocitât, competence e braùre il corisi daûr des diferentis operazions sui nestri cjâfs, seneosis come che o sin di tornâ nininis, a puest, in ordin e (parcè no?) nol starès nuie mâl, ancje un tic… sexy!
Tu scoltis lis storiis dal paîs penzis di umanitât, insioradis di mûts di dî une vore mataniçs: tu capissis che tu vivis dentri di une comunitât parcè che se a chi si fevele di une Angiline, a Cjarlins e à non Mariute, la protagoniste de venture. Il vivi laboriôs de furlanetât nus met ducj adun, jenfri un colp di fuarpiis o pûr sot dal sofli cjalt dal suiecjavei.
Moments di serenitât cun cualchidun che a ti sossole e tu ti inacuarzis che la vite e met adun e instrece, imbastìs e ingrope intune maniere une vore strambe i soi fii cu la int che tu incuintriis. Tu riviodis come intun marilamp dal passât, Sabrina, frutute di sù par jù cinc agns in pîts suntun scagnut, a fâ il so prin shampoo inte buteghe di “mamute”(“mammina”). A ti pâr ancje di vê denant dai voi Marilena che e zuie cu lis pipinis insiemi a lis sôs amiis e za e e fâs lis provis di cuinçadure..Tu scoltis ” mamute” (“mammina”) che conte de clape di fruts e frutis a Sant Andrât, li che e je cressude, cul cirî zûcs simpri gnûfs, cun imprescj tirâts fûr dal nuie par la puaretât che meteve adun scuasi ducj in chei agns! Doi o trê seglots butâts sul slarc dal curtîl a podevin garantî, in gracie dal frêt de gnot, par la matine dopo une biele piste di patinaç. çoculis intai pîts, lis plui fortunadis a vevin ancje un tocut di lamiere in ponte che lis faseve sgliciâ come sfisui intal palaç di glace a cîl viert, nassût te gnot. Zûcs sot de ombrene dal morâr di passe cent agns: par “mamute” (“mammina”) il ricuart de sô infanzie, par Jan, il nestri nevodut il len plui impuartant dal so zardin dulà zuiâ a tirà sbalonadis cun so pari, par Isabel la nestre gneçute i siei prins passuts a poiâ lis manutis su la sô scusse penze a pene molade da la man de mame o dal pai. O torni a viodi la sene di “mamute”(“mammina”) che mi domande se inte cjase che al à cuistât gno fi al è ancjemò il “so” morâr…e l’ingropament che i ài viodût intal gloti la salive cuant che i ài contât che il morâr nol è stât nancje tocjât parcè che un len cussì vieri al à dentri dutis lis storiis dai fruts di Sant Andrât.
Tornânt indaûr, i rescj de cjase cul tet di cîl e nui a mi sunsurin cun dolce amonizion: “No stâ lassâ passâ cuissà cetant timp prin di tornâ a fâti viodi e sossolâ des tôs amiis…”
di Barbara Battel


text: “O capìs che contrastâ i alpins o chei che a àn fat l’alpin ca di nô par tancj e pues someâ une blesteme – nancje che la storie furlane, venite e trentine e podès ridusisi nome a la liende purpûr gloriose di un cuarp dal esercit talian! – ma ancje ben a cost di sei antipatic, te part di dean dal Moviment Civic Culturâl Alpin-Adriatic dal Fogolâr Civic, promotôr aduncje di culture civiche di recuperâle e miorâle partint propit di cheste nestre crosere di Europe, no pues daûr tuart a chel frari o a ben chel vescul di Vitori che al varès ve cumò di resint condizionât la leture in glesie de purpûr comutive ‘preghiera dell’alpino’ cuntune modifiche – disìn – di ciets sprocs calcolâts di vuerescs. E je ore passade che la Glesie e finissi di tolerâ e duncje di acetâ e di fat di poiâ la culture de vuere. Par vie secolâr o larìn dilunc po sigûr a combati, ma no stin a pretindi che Diu al benedissi lis nestris armis cemût che o vin fat falopant par milenis e mighe da râr cu la aprovazion dai nestris sorestants gleseastics. Un tant si professe in barbe des tradizions – che distès si vuardeilis, ma in clâf secolâr – dal nestris gloriôs Patriarcjât di Aquilee che i siei vescui in plui dal pastorâl a dopravin ancje ben la spade. Par dîle fûr dai dincj, al risulte dificil, par altri, capî se ciertis associazions di arme militâr a ricuardin i lôr muarts cu la juste asse viers des tantis malandretis vueris che a son stadis e condanant ducj chei sticeboris che a àn mandade tante zoventût a murî e a copâ ‘par difindi la patrie’, a disevin, dispès ancje in tiere foreste, o ben se si ridusin a sotan vie a celebrâ un dovê nome che vuarp, un ubidî vuarp a Istituzions dut fûr che sacradis e par nuie infalibilis: une celebrazion che in se no somee par nuie scuele di cussience critiche costrutive, di sens civic di partecipazion, di amôr vêr di patrie nassût spontani. Noaltris, dal Fogolâr Civic – mighe no pal fat che o sin i plui brâfs – o cirìn prin di dut ve cumò e simpri plui di invalorî l”amôr di patrie naturâl’ – ‘l’om che al combat pe Patrie, pai fruz, pe chiase sò’ e cjante une antighe balade furlane – vâl a dî la difese de proprie tiere, dai propris ‘fogolârs’, de patrie chê vere, concrete, reâl, dai afiets chei spontanis, no chê des cjacaris impastanadis dai sorestants. Une ocasion, duncje, par resonâ libars di schemis imponudis o ben acetadis…”. Ve ca il coment dal udinês prof. Alberto Travain, dean dal Moviment Civic Culturâl Alpin-Adriatic dal Fogolâr Civic in cont des polemichis discjadenadis dal câs sucedût a une cerimonie pe Fieste de Sunte li dal Pas di San Polt.


text:
Kumada in chel dî nol saveve ce metisi a fâ. No si jere inacuart che ‘nt veve cunsumâts une sporte, intal ultin an, e plui la zornade dai cjalçuts diferents si svicinave e plui si cjatave in dificoltât. I vignive fûr il fum pai nâs e par lis orelis a fuarce di remenâ il çurviel par risolvi il fastidi.
Cjalçuts! I coventavin i cjalçuts un diferent di chel altri. Ma cemût fâ? Al veve cjalât tal scansel e ju veve contâts ancjemò une volte. Nuie! No jerin avonde. Al veve provât a sledrosâ cualchidun, par viodi se al veve un colôr avonde diferent, ma nol veve cumbinâts chei che i coventavin. E lis buteghis a jerin sieradis. Al veve provât a fâ il zîr dai siei amîs, Gjigjigjatul, Piceçaçoçus, F86h5k§ele e nie di fâ. Ducj i vevin rispuindût che ‘nt vevin a malepene par lôr. Nissun pâr di cjalçuts di podê prestâi. Ma nol podeve mica lâ ator cuntune percentuâl discolce!?!
NPense che ti pense, Kumada nol saveve cemût tirâ fûr altris pâr di cjalçuts. Par lui, l’alien cun 20000 pîts dal planete Cjamine, la Zornade Universâl dai Cjalçuts Diferents e jere simpri un biel probleme.
I tocjarà fâ come in chê volte che al jere restât cence.
Al tire fûr lis fuarpiis laser e tache a taiâsi i pîts discolçs.
Par un pâr di dîs, fintremai che no i tornin a cressi, al cjaminarà su lis mans!
di Rafaêl Serafini
#1065
Note 1: Il gjat te foto al è Cjalçut (par motîfs evidents), ven a stâi il gjat dai Piçui Aiutants di Contecurte
Note 2: Nissun Cjalçut al è stât ofindût par scrivi cheste conte


text:
Home Steiermark Burgenland (90) Kärnten (173) Niederösterreich (523) Oberösterreich (412) Salzburg (290) Steiermark (390) Tirol (258) Vorarlberg (156) Wien (931) Schladming Anger Arzberg Au Aue Aug Bad Aussee Bad Gleichenberg Bad Mitterndorf Bad Reichenhall Bad Waltersdorf Baierdorf Bärnbach Berghausen Breitenau am Hochlantsch Bruck an der Mur Buch bei Hartberg Deutschlandsberg Dürnberg Ehrenschachen Eibiswald Eichberg-Trautenburg Feldbach Feldkirchen bei Graz Fladnitz Fohnsdorf Frauental an der Laßnitz Friedberg Fürstenfeld Gabersdorf Gamlitz Gedersberg Geidorf Gleinz Gleisdorf Gosdorf Gössendorf Grafendorf bei Hartberg Grambach Gratkorn Gratwein Graz Gröbming Groß Grund Hart bei Graz Hartberg Hartberg Umgebung Hasendorf Hausmannstätten Heimschuh Hengsberg Heuholz Höf-Präbach Ilz Judenburg Judendorf-Straßengel Kalsdorf bei Graz Kapfenberg Kehr Kindberg Kleinstübing Knittelfeld Köflach Kraubath an der Mur Krieglach Krottendorf bei Ligist Kumberg Langenwang Lannach Lebring Leibnitz Leoben Lieboch Liezen Ligist Loipersdorf bei Fürstenfeld Markt Hartmannsdorf Mellach Mürzzuschlag Nestelbach bei Graz Neumarkt Neumarkt in Steiermark Neustift Niederwölz Parschlug Passail Pirka Pischelsdorf in der Steiermark Pöls Preding Proleb Raaba Raß Rein Rohrbach an der Lafnitz Rohrmoos Rottenmann Sankt Gallen Schladming Schwanberg Seiersberg Semriach Sinabelkirchen Spital am Semmering St., Michael St. Lorenzen St. Marein bei Knittelfeld St. Oswald St. Ruprecht an der Raab St.margarethen St.ruprecht St.stefan Stainz Stallhofen Stiwoll Stubenberg am See Stübing Thannhausen Tillmitsch Trofaiach Unterpremstätten Voitsberg Vorau Wagersbach Weinitzen Weiz Wettmannstätten Wies Wildon Zeltweg | Search: Beratung
Sort by
Filtered By
Related services
-
Not evaluated yet Add to My list Added
- F Not evaluated yet Add to My list Added
- E Not evaluated yet Add to My list Added
- L Not evaluated yet Add to My list Added
-
-
- T Not evaluated yet Add to My list Added
-


text:
La sielte dal percors e je nassude de dibisugne di fruts e frutis di sperimentâ lis tecnologjiis; tignût cont de esposizion continue a chescj imprescj, la insegnante e à volût ufrî un svicinament
La motivazion di fonde di chest percors e je stade la idee che prin di dut al è impuartant fâ cognossi ai fruts ce che al è di biel e di bon tal nestri teritori e dâi impuartance, cussì come a la
Chest percors al è stât pensât par meti in vore il curicul di Citadinance, fasint in mût che la scuele e colabori cul teritori e permetint ai fruts di cognossi il lôr paîs. Une gnove buteghe
Traviers zûcs linguistics cumbinâts cui moviments dal cuarp, contis, cjançons, filastrocjis, storiis metudis adun cun atvitâts grafichis, pitorichis e di dramatizazion, i piçui arlêfs a àn vût la
Il personaç di GjatUt, che al è stât presentât in gracie dai libruts e di un pipin di pêl par che i fruts a zuiassin cun lui, al à fat sì che ducj si sedin cjapâts dentri de storie e des
Il percors di lenghe furlane e educazion alimentâr al à impegnât i fruts Piçui, Mezans e Grancj de Scuele de Infanzie di Vençon. Lis ativitâts a son stadis interessantis pai fruts e ju àn judâts
In chest percors di lenghe furlane su la scuvierte des emozions e je stade doprade soredut une metodologjie ispirade al metodi di Artigal che al jude i frutins inte produzion verbal in furlan
La sielte dal percors “Il drâc tal paîs di Scoltecà” al à vût la finalitât di svilupâ i aspiets linguistics e ancje chei motoris, mimics gjestuâi e grafics. La storie e je stade il


text:
Est
L'est al è un dai cuatri ponts cardinâi. Al è opuest al ovest e perpendicolâr a nord e sud.
Par un osservadôr logât te superficie de Tiere, l'est al è la direzion sul orizont che al indiche il pont dal cuâl al jeve il Soreli ai ecuinozis. Al è clamât ancje Orient o Jevât.
Cul tiermit "Est" si intint aes nazions orientâls. Cuant al ven doprât in chest mût al po, a seconde dal contest, riferîsi al Medi Orient, ae Europe Orientâl, al Estrem Orient, al Sud-est Asiatic, o ae Asie in gjenerâl.
Te mitologjie norene al esisteve un nanut clamât Vestri, puest a est, che al tignive sù la cube dal cîl.